text:
Mucimvwule ca Mababa Aakwe: Kuyusila mu Ciyubilo ca Maseseke ca Singuzuzyoonse
Ijulu lilamwiita inywe nomusyomeka kuti muyuse muciyubilo camaseseke ca Singuzuzyoonse.
Insumbu ya Nevis mucooko calwaanje ca Caribbean.
Hena eeco ncojatilide webo inga cakuvwuna kumiyoba iili mubuumi bwako na?
Hena cilijatizyo cako cinoojisi kuti nji mumiyoba ya buumi bwako,
Eelyo mayoba nayoovwungulula mababa aabuyumuyumu?
Eelyo mayuwe mapati nayookondooka, nkole noziyoodadamuka,
Hena cijatizyo cako ciyokwiimpauka nokuba kwiima nji?1
Aaya ngamakani eeni ngobalangene mumeso bantu bamukwasyi2 umwi uukkala kunsumbu ya Nevis.
Bwakaca muli Bwabali, mumwezi wa Vwivwi 5, 2017, kunsumbu ya Nevis kucooko ca Caribbean ooko kukkala bantu basika 15,000. Kwakali umwine kuti zi, kakwiina akawo kakali kuunga alimwi julu lyakali sangalede kuti ngwaa, kakutalibonyi kakumbi nokaceya buti, pele eeco cakaliimpene aceeco cakatobela mbweenya buzuba oobo.
Muyoba wiitwa kuti Irma wakali vwuukide akukwazamuka kweelanya mbuli cisi ca Texas, wakali kuzyaakuvwuuma kuzya kubbazu kulindiswe nkotwaabede, kuubbubbaula guwo lyabukali livwuuma akubalika makkilomita aasika mamaile 185 muwoola lyomwe, akuvwuuma kwiinda mamaile 200 muwoola lyomwe, antenda yamuyoba wamvwula uukukula kufumbwa cikonzya kupeepuka.
Imvwiki yomwe kuutaninga sika muyoba ooyo alimwi nitwatakaninga cenjezyegwa kuti inga kuyoosika muyoba, eeco tiicakali cintu ncitwakali kunga twalibilika pe; swebo twakalikkede munsumbu ya Caribbean kwiinda myaka iili 5 katusikilwa buyo mvwula yalunywaanywa ciindi aciindi.
Bumwi buzuba bwa Muvwulo, kuutaninga sika muyoba wa Irma, ooyo muyoba wakapimidwe kubaa ntenda iisika kukomena ziindi 3. Kumangolezya aabuzuba oobo, twakabona kuti zimwi zijazyo zyamapulanga zyampulungwido tiizyakacili kukonzya kujala akusinkila muyoba anze nkaambo mapulanga akali sumpidwe nokuba kutyolooka akubula nsimbi zyakujatilizya kubwaanda. Twakalumba ncobeni umwi mwaalumi naakafuma kusika cifumofumo mubuzuba bwakatobela kuti azyootugwasye kubambulula mpulungwido zyesu.
Muli Bwabili cifumofumo neekali kubala Bbaibbele, ndakasika mucaandaano ca Izaya 59. Neekamanizya kubala Izaya 59:19, “Eelyo sinkondonyoko nayoosika mbuli zambangulwe lyameenda, Moza wa Singuzuzyoonse uyokwiimikizya citondezyo cilesya nguwe.” Ime ndakamulumba ncobeni Mwami Leza Yahuwah nkaambo kacisyomyo cakwe alimwi Ime ndakeezyeezya kuti eeco citondezyo cakali mungele wakaimvwi akataa ndiswe amuyoba ooyo wakali kuzyaa kutuswena nkotwaakkede, kumwi ooyo mungele kaamba kuti, “Omuwo, utagumi ncintu.” Ime ndakakkalwa camba kuyeeya muzeezo wakuti ndakali mu Maanza aa Muleli wa Zilengwa leza.
Mafumofumo aayo, swebo twakamvwa kuti muyoba wa Irma wakayungizya kuwvuuma akwiindizya kukomena kuzwa abusena bwa 3 bwakubaa ntenda kusikila abusena bwa 5, eelyo niwakali kuzyaakuswena munsaa nkomwe iilaa meenda aakasaala amuwo uupeka kabotu-kabotu. Muyoba wa Irma wakali muyoba wiinda kukomena mulwaanje lwa Atlantic uutana bwenwe, alimwi wakatunginizya kutozya kunsumbu zya Leeward kunyika, zimwi akataa nsumbu eezyo zyakali nsumbu zya St. Kitts a Nevis. Aabo bakali kutobelezya muyoba ooyo, bakabona kuti wakatozyede kwiinda atalaa nsumbu zya St. Kitts a Nevis.
Cifwanikiso ca Muluwo ceezyeka kukomena kwa Muyoba Andrew, awalo wakasika abusena 5 kubaa ntenda,
kweezyekanya a Muyoba wa Irma.
Kuzwa eelyo bantu nibakatalika kulemba milumbe, kwakali buyo miyoba yotatwe yakali mipati iipimwa kusika abusena bwa 5 eeyo yakawumputide cisi ca Amelika: Imuyoba wa “Buzuba bwa Milimo” mu 1935; Muyoba wa Camille, mu 1969; a Muyoba Andrew mu 1992. Muyoba Irma wakaliimpenye kapati kwiinda miyoba eeyo yoonse, tiiwakali kweezyekwa cintu cizyibidwe cino ciindi. Miyoba iipimwa kusika abusena bwa 5, yakali miyoba iila maguwo aavwuuma kwiinda kubalika mamaile aali 157 muwoola lyomwe. Muyoba Irma wakalaa myuwo iivwuuma kusikila mamaile aali 185 (295 km/h) kalitana yinda woola lyomwe , eeco cakapa kuti bamwi batola milumbe basendekezye kuti ambweni kweelede kuyungizyigwa cibeela cakupimya miyoba: cibeela citanamvwidwe cili abusena bwa 6. Pele bupati bwa Muyoba wa Irma cakali cintu cikopa maanu ncobeni citakonzyi kumvwisyigwa. Ooyo muyoba wakacesya kufumbwa muyoba wakacitikide kaindi musyule lya ciindi kusikila buzuba oobo.
Ime ndakayoowa kapati kuti inga nsyecikakonzyi kwiimikila akutembaula Sikabumba kufumbwa ciyootola busena. Ndakali kusyoma ncobeni kuti kwakali kuyanda kwa Mwami Yahuwah kuti kufumbwa ncaakazumizya Walo kuti citucitikile mumaumi eesu, cinooli cintu cibotu lyoonse kukabe kutamani. Aboobo Ime ndakamulomba kuti andikkazyike camba, nkecimusyoma akumulumbaizya.
Mpoonya Ime ndakatalika kubunganya makani mukkomputya, aayo aambilizya miyoba iisika kukomena abusena bwa 5 kumwi nsyelangilizya zipekupeku zitondezya cintu cinga cacitika kuti muyoba mupati boobo wasika. Swebo twakasala buyo kuti tukayusile mukaanda kakayakidwe mujungusi lya ŋanda mpati, kumwi katulaa mulyango ampulungwido yomwe iijulidwe kutozya ku Lwaanje lwa Atlantic. Twakapandulwida bana besu balaa myaka yakuzyalwa, 8, 5 a 2, kuti twakeelede koona mukaanda aako nkaambo twakali kusyoma kuti, ooyo muyoba wakali kuyaa kuyungizya kuvwuuma, wakali kulangilwa kuvwupula ciluli kuzwa atalaa ŋanda mpati akupwayaula maanda manjaanji, pele bangele balatuvwuna mbweenya mbuli Noah mbwaakavwunwa amukwasyi wakwe muzambangulwe lya meenda. Swebo twakatamba umwi mwaalumi kuti aboole amuzyukulu wakwe ulaa myaka yotatwe azyookkalile kwesu antoomwe andiswe.
Isikati muli Bwabili, twakanjila mukaanda oomo, katutuntulisya mapayi, tutambala, meenda aakunywa atumwi twakulyaalya. Twakanjizya mpongo ankuku zyesu mukaanda kamwi kakali munsi lyesu.
Mangolezya aayo, twakatalika kwiimba nyimbo zyakuti “Hena Cijatizyo Cako Cilijisi?” “Kunsaa Mababa Aakwe,” “Ciyusilo mu Ciindi ca Muyoba,” “Tuyakila atalaa Bbwe,” alwakuti “Cabota kuli 'me.” Mpoonya twakateelela mikonzyanyo iizwa mu Bbaibbele oomo Mwami Yahuwah mwaakali lugwasyo luliko lyoonse kumuntu uuli mumapenzi.
Eelyo bana nibakaya kukoona, Ambeyo ndakalala. Ime ndakali kuswiilizya kaano kabbuku lilaamutwe wakuti (Mupailo wa Makanze aaKulwana Nkondo), nkaambo ndakaibaluka kaano kamukwasyi umwi wakabona muyoba wa kapepele kauzyaa kuswena, mpoonya bakayubila kunsaa tebule akukombelezya Mwami Yahuwah kuti abavwune; mpoonya niwakayaamuka muyoba, bakajana kuti zyoonse zyakali mumbali lyabo zyakadadaulwa, kooleka akunyonyoonwa pele kusiila buyo waawo mpobakayakide. Ime ndakaswiilizya kaano aako ziindi zinjaanji busiku oobo. Bamwi bantu bakandaambila kuti muyoba uyokwiinda masiku aciindi ca 2 koloko kuya kubucedo, bamwi bakati uyoosika cifumo mafumofumo muli Bwatatu aciindi ca 8 koloko.
Nikwakasiya masiku aayo, Ime ndakabona zintu zyoonse zyatalika kupwayauka akuzimaana alimwi ndakacaazya buyo nkebikkide buumi bwangu mu Mwami Yahuwah mbuli mbwaakabubwene, izintu nzyeekeelede kuzunda azyeezyo zyakacili kunditinga nzyeekacili kuyandika kuzwidilila kuzunda. Cilikke cintu cakacili kundiswaanganya kubukwabilizi bwa Mwami Yahuwah, cakali buyo zisyomyo Zyakwe. Alimwi Ime ndakalimvwa kuti eezyo zisyomyo nzyezintu zilikke nzyeekacijisi, aboobo zyakaba zintu ziyandisi kapati kuli ndime. Ime ndakainduluka kwaamba zisyomyo zyakalembedwe mu Intembauzyo 46 amu Intembauzyo 121 nkaambo zyakali kunduumbulizya kapati, aboobo ndakalikankaizya akuyaamina kuzisyomyo eezyo.
“Yahuwah nenguzu amayubilo eesu, ngomugwasyi uuliwo muciindi camapenzi lyoonse. Aboobo tatukayoowi pe nikuba kuti nyika izungaane, inga tatuwi nikuba kuti zilundu ziwide akati kalwizi. Pe, tatuwi, nikuba kuti maanzi akupauka akuvwuuma, nikuba kuti zilundu zitenkaane akuvwuuma kwawo. Nkuuli mulonga uujisi tulonga tubotezya munzi wa Mwami Yahuwah, tubotezya busena busetekene ooko nkwakkala Sijulu wamajulu. Munzi tuukooyoonyonyoonwa nkaambo Mwami Yahuwah nkwali mukati kawo, kakucili kubucedo Mwami Yahuwah uyoougwasya.(Intembauzyo 46:1-5, KJV)
“Mebo ndaimpula meso aangu kumalundu, ooko lugwasyo lwangu nkoluzwida. Lugwasyo lwangu luzwa ku Mwami Yahuwah, ooyo wakalenga julu anyika. Cituta cangu taticilekele kuti citezemuke, nkaambo ooyo uukubamba ulipakamene. Masimpe ooyo uubamba Isilayeli takonzyi koona nikuba kuumfula. Mwami Yahuwah nguukubamba, ngonguwe uukwabilila janza lyako lyalulyo. Izuba talikakucisi sikati, mbubonya buyo oobo awalo mwezi masiku. Mwami Yahuwah uyookukwabilila kuzwa kuli zeezyo zikonzya kukucisa, nguuyoobamba buumi bwako. Mwami Yahuwah ngunookubamba, nguunookubamba kuli koonse nkoyooya kuzwa sunu mane akutamani.” (Intembauzyo 121, KJV)
Oobo busiku boonse kwiina ambweekalimvwa nokuba kumvwa cintu cili coonse pe, kwakali buyo kaindi kasyoonto kamwi neekamvwa muwo waunga aasyoonto, pele kutali mbuli uumvwika niiloka mvwula iizuzya milonga. Nitwakuumvwa muyoba kuti niwakasika busiku oobo, nkaambo imwi mpulungwido yakali komokede kale, nkabela tiiyakali kujala kabotu, aboobo swebo twakali kulangila mvwula kuti kiibbubbula akufunta mpeyo mulwaanzi lwa cijazyo ca mpulungwido eeco cakakomokede. Pele kwiina nicakacitika eeco pe.
Eelyo Ime neekabuka cifumofumo, ndakayeeyela kuti muyoba uciboola aciindi ca 8 koloko cifumofumo, nkaambo tiiwakapompa busiku boonse. Eelyo nitwakajula sikapepele kuti tuswiilile makani mumilumbe, twakamvwa kuti muyoba wainda kale! Ime nsyeekasyoma, ndakanyandwa.
Nitwakasokomoka oomo mutwakayubide busiku boonse, twakajana anze kuli mitabi yongaye yakakompookede mumbewu yamaluba eesu, pele caanda cankuku eeco catakajisi mulyango tiicakateta nokuba kunjilwa meenda mukati pe! Swebo twakafugama akutaluka kutembaula Mwami Yahuwah mukutukwabilila Kwakwe akutubambilila munzila iili boobu.
Kwakali zambangulwe lyameenda mubuzuba oobo muyoba niwakasika amubuzuba bwakatobela. Mugwagwa wakali kumbelaa munzi wesu wakali kutikaika milwi yameenda aakunka kubee mulonga wazula. Kufumbwa nkoolanga, koonse kwakali mulimo mupati wakubungilila zintu zyakapwayaukide atalaa nsumbu yesu. Ooyo muyoba Irma wakatozya kunyika akukwesya buyo nsumbu yesu ya Nevis.
Masimpe ncobeni, Yahuwah wakatubeda Ciyubilo cesu. Walo wakatubeda Cimvwule muciindi ca muyoba. Walo ngo Ciyusilo mumuyoba uuli woonse wabuumi buno.
Yahuwah uusyomeka wakazuzika zisyomyo Zyakwe.
Niwakainda Muyoba Irma, cilikke cakaceede kaciciimvwi amunzi waku St. Bart cakali mulwi wazintu zipwayaukide.
Ciyusilo mu Ciindi ca Muyoba
Yahuwah ndi Bbwe lyesu, muli Nguwe motuyubila,
Walo nciyusilo muciindi ca muyoba;
Ulatukobelela kufumbwa ciyanda kutupenzya,
Walo nciyubilo muciindi ca muyoba.3
Yahuwah ulabandika abana Bakwe munzila zyaandene zinjaanji. Ulabandika ambabo kwiinda mu Mangwalo, kwiinda mukubazungaanya myoyo akubelesya Moza Wakwe, alimwi Walo ulabandika abana Bakwe kwiinda muzilengwa leza. Kanjaanji, bantu basyoma babikkila buyo maanu kuzilengwa leza zilibotela nzyobabwene mumeso aabo: eeyo ninzila imwi buyo njatondezya mbwabambilila bayuni bauluka muluwo, amaluba aamena mumyuunda amusyokwe. Pele Walo ulakonzya kwaambaula kwiinda amumanyongwe aazilengwa leza aadadaula zintu zyoonse.
Miyoba iipimwa kusika abusena 5 kubaa nguzu lyoonse yaambwa kuti “Maleele ookwa Leza.” Muyoba wa Irma wakalaa nguzu ncobeni kusikila waawo. Miwo yakali kuungilila mumbali lyamuyoba ooyo, yakalaa nguzu cakuti yakapepaula meenda woonse aakali kunkomwe yaku Bahamas akwaatonkela kusyule kulaale ankomwe. Eeci ncecintu cini umwi syaazyibwene wazilengwa leza Angela Fritz uutola milumbe ku Washington Post ncaakazyi buyo kwiinda mulwiiyo lwakucikolo kutali kubona mumeso aakwe kusikila aciindi eeco.3
Ncintu ciyandika kapati kuzyiba zintu eezi nkaambo Mwami Yahuwah ulekela buyo zintu kuti zicitike kutegwa atuyumye kubaa nguzu mu Moza, amumyoyo yesu.
Cifwanikico cakatuminwa mu Vwivwi 8, 2017, kuzwa kuli umwi uubelesya Twitter kumwaya milumbe, Adrian; citondezya lwaanje kalutakwe meenda kusikila nkwaagolela kubona meso.
Mubbuku lya Amosi 3 kuli cisyomyo cilibotela mumyoyo yabasyomi boonse: “Masimpe ncobeni Adonai Yahuwah inga taacita cili coonse, pele Walo utaanguna kuyubununa maseseke Aakwe ku batwanga Bakwe bashinshimi.” (Amosi 3:7, KJV) Nokuba kuti aaka kampango kaambilizya cigaminina kuti Mwami Yahuwah uyubununa mazuba aazya kumbele kwiinda mucishinshimi, mulawo wini wakuti Mwami Yahuwah ulayubununa cintu cizya kumbelaa mazuba, ulalibonya amwalo muzilengwa leza.
Eelyo Mwami Yahuwah naakaingula mubuzyo ookwa Joobo, Walo wakacita boobo kwiinda mukubuzya mibuzyo iikonzya kwiingulwa kiitondezya nguzu zya Singuzuzyoonse kweezyeka kukuceya akubula nguzu kwamuntu.
“Mpoonya Yahuwah wakamwiingula Joobo kuzwa mukambizi, akwaamba kuti, Nduweni oonyansya kulailila kwangu kwiinda mumajwi aatakwe busongo? Koimikila lino ndikubone naa ulimwaalumi ncobeni; Nkaambo njanda kukubona, alimwi kondiingula ncetikubuzye. Ino wakali kuli webo Ime neekali kulazyika musemo wanyika? Kondivwiila naa ulaa maanu. Ndaambile, nguni wakeenga masimpilo aabubambe bwayo, kuti naa ulimuzyi? Ino nguni wakalandamuna kukole akwiipima?” (Joobo 38:1-5, KJV)
Kuzwa waawo, Yahuwah ulabuzya ayimwi mibuzyo iigaminina kuti:
Nguni wakasinka lwizi azintendele, eelyo nilwakapoomoka meenda, nilwakuyutuka meenda kubaanga azwa mwida lya mutumbu? (Joobo 38:8, KJV)
Hena wakanjila kale mutusensa twalwizi? Naa hena webo wakeendeenda kale mubulamfu bwalwizi? . . . Hena webo wakabona kale bukwazeme nyika? Kobandauka naa ulizyi zyoonse eezyo. Hena wakalinjide kale mutusensa twalwizi? Naa wakeenda kale mubulamfu bwalwizi? . . . Hena wakabubona kale webo bukwazeme nyika? Kondaambila kuti kokonzya. (Joobo 38:16 & 18, KJV)
Eeyi mibuzyo minjaanji njobatabikkili maanu bantu babuleya. Pele, eelyo nokusika manyongwe, kweelede kulangisyigwa kuti aayo manyongwe atondeka zintu zizya kumbelaa mazuba. Aako nkakaambo keni Mwami Yahuwah, 1) ncatumina miyoba iidadaula akupwayaula zintu Lwakwe mwini; nanka kuti, 2) ulazumizya bantu basofweede balaa makanze mabyaabi kuti banyonaune zilengwa leza akulekela zintu zyakabambwa amaanza aamuntu kuti zilete manyongwe akataa buleya. Imuyoba wa Harvey, ooyo wakapimwa kukomena kusika abusena 4, wakatobelwa cakusisinkanya a Muyoba Irma, Muyoba Jose (uucilangilwa kuleta ntenda aciindi cakulemba cibalo eeci), azimwi zyakatalika kale kulibonya; zyoonse eezyo nkucenjezya kuzwa Kujulu kutoompolweda kuti: kosinsimuka webo!
Webo utalubizyi kulisukata kumwi kokazya kuti manyongwe aazilengwa leza taakwe mulimo, ayide kulicitikila kufumbwa mbwaayanda. Yahuwah wakabuzya Joobo: “Hena mvwula ilijisi wisi? Naa nguni wakazyala malosi aamume? Ino cakazwa mwida lyokwani caanda? Nguni uutumina mpeyo kwaanda maanzi aalwizi kuti aangane akuyuma nta mbuli bbwe?” (Joobo 38:28-29, KJV) Eeyi tiili mibuzyo yakufubaazya muntu pe. Aawa, Mwami Yahuwah ulazumina kuti alikke nguuli kumbelaa zintu zyoonse zicitika mumanyongwe aazilengwa leza. Pele talekeli buyo waawo. Walo ulaambilizya akuti manyongwe aazilengwa leza ayoobelesyegwa kumamanino aaciindi.
“Hena webo wakalinjide kale muciyobwedo cacaanda? Nanka kuti webo wakabona kale muciyobwedo muli civwulamabwe, eeco Mebo ncesungila ciindi camapenzi, eeco ncelibambide buzuba bwa kulwana ankondo” (Joobo 38:22-23, KJV)
Miyoba yamazubaano, mbobweende bwanyika sunu. Pele eelyo miyoba niikomena akujaya zintu mbuli mulongo wamiyoba iivwundaula cooko ca Caribbean—Miyoba ya Harvey, Irma, Jose, a Maria—bantu basyomeka beelede kusintamuka akukkalikila kulangisya cicitika, nkaambo Mwami Yahuwah aciindi ecino utucenjezya kuti kucili zinjaanji ziyanda kutobela zyeezyo zyainda kale.
Nkomwe ya Paraquita kunsumbu ya British Virgin kuutaninga sika alimwi kawiindide Muyoba Irma.
Lusyomo Lwangu Luyakidwe Atalaa Bbwe
Eelyo musinze nuulangika kuti wasisa busyu Bwakwe,
Ime njooyaamina muluzyalo Lwakwe lutacinci
Mumuyoba mupati uuli woonse uula guwo,
Ime lusyomo lwangu lujatilide kunzaa cisitilizyo.5
Muyoba Irma wakali umwi akataa miyoba iilaa nguzu kapati eeyo yakalembwa kuti yaacitika mu Lwaanje lwa Atlantic. Ooyo muyoba wakalaa muwo uubalika 180 mph kwamawoola aali 37, wakali muyoba wiinda kubaa nguzu zipati kwaciindi cilamfu boobo kuli koonse atalaa Nyika. Wakali kwazeme kusika munsaa mamaile aali 400; wakali munyama ncobeni, kulaa maguwo aakwazamuka mamaile aali 80 kuzwa akataa muyoba.
Muyoba mpuuli akati, wakainda atalaa nsumbu ya Barbuda aciindi ca 1:47 a.m. muli Bwatatu, Vwivwi 6, 2017. Kasumbu kasyoonto ka Barbuda, aako kali buyo kusika munsaa mamaile aali 70 kujwe lya nsumbu ya Nevis, kakalaa bantu basika 1,800, kakadadaulwa. Gaston Browne, Mweendelezi waku Antigua a Barbuda, wakaambila batola milumbe ku Associated Press kuti, “Twamana kuno swebo nobantuma, taapanduluki manyongwe ngotwanjila cino ciindi,” wakayungizya akuti, “Mweelwe wazintu zyanyonyoonwa mu Barbuda tuukonzyi kupimwa nokuba kulangilwa. Kusikila mweelwe wamaanda aali 95 mumwaanda wamaanda, woonse akanyonyoonwa munzila imwi.”
Bantu bakkala mucooko eeco bakalonzyegwa, nkaambo kwakanyina magesi, meenda, cakulya alimwi kwakanyina nzila yakubayobolola kuzwa mucooko eeco nkaambo ka zambangulwe lyameenda. Umwi mukaintu wakalikkede kalisukete, kalindila bantu bakumuzabusya, wakapandulula kuti, “Zyoonse zyanyonyooka, kunyina ancejisi. Kunyina muntu wakundigwasya nkaambo boonse balipengede mbweenya mbuli ndime.”
Muyoba Irma wakanyonyoona ansumbu ya St. Martin, eeyo yakali mamaile aali 50 Kunyika lyansumbu ya Nevis, ansumbu zya Virgin, eezyo zyakali mamaile aali 170 kunyika lyakumbo lya nsumbu ya Nevis.
Mu Vwivwi 7, 2017, batola milumbe baku The New York Times bakaambilizya bweende bwazintu ku nsumbu ya St. Martin, kabaamba kuti:
Kusikila munsaa nsumbu yoonse ya St. Martin, yadibaulwa akunyonyoonwa, kweendelanya amulumbe waba Daniel Gibbs, baleli bacisi cili mucooko ca Nkamu yaba Frenchi.
“Kwakali mato aapwayaukide kufumbwa nkoolanga, maanda aawolawudwe akukolomonwa kufumbwa njoolanga, ziluli zyamaanda zyakakwempauka akuwaalilwa kooko,” Ba Gibbs mbobakatumina mulumbe oobo kuli Sikapepele Caraïbes International. “Ma, nobantu tamukonzyi kusyoma cacitika kuno, tacaambiki, amaanu atugolela kuyeeya.”6
Mazuba masyoonto buyo naakaindide, kwakasika muyoba wiitwa kuti Jose uukomena kusika abusena 4 kubaa ntenda, wakakwensya nsumbu ya St. Martin akwiinda kumbali, pele aciindi nceenya eeco, awumwi Muyoba Maria, uukomena kusika abusena 5, wakabbubbula nsumbu ya St. Martin ciindi cabili.
Ijulu lilaita mukwesu, lilakombelezya, akoongelezya kuti: Kosinsimuka webo!
Cisi cansumbu ya cooko ca Caribbean aca Dominica cakadadaulwa akunyonyooka “munzila iizingaila mizeezo” mu Muyoba Maria, mbwaakaambilizya oobo muleli wacisi eeco . . . , eelyo niwakainda muyoba uubbubbula maguwo aabalika mamaile aali 160 muwoola lyomwe, aayo aakasomauna akukwempaula ziluli kuzwa atalaa maanda, antoomwe aciluli ca ŋanda yakwe.”
Muli Mateyo 24, Mufutuli wakapandulula kuti: “Kuyooba nzala akuzuzuma nyika mumasena aandeene manjaanji.” Pele Walo wakacenjezya kuti “Zyoonse eezyo zintu ziyoocitika, ngamatalikilo buyo aazintu zyamamanino mbuli mukaintu uumyongwa mwida.” (Mateyo 24:7-8, KJV)
Alimwi aayo ngamasimpe ncobeni acecino ciindi ncotukkede. Kufumbwa muntu wakali kutobelezya milumbe yaambilizyigwa mazuba aayinda inga wazyiba kale kuti aayo manyongwe “aazilengwa leza” akatalika kuyungizya akusyaankanya kucitika akwiindizya kubaa nguzu kuzwa mumyaka yakuma 1960. Lino eeci ncintu cilanganyigwa aanga “ncintu cicitika kufumbwa ciindi lyoonse”, manyongwe aalaa nguzu zitanabwenwe: kuumpa zuba akupya cakuti bantu batalika kunetauka; mazambangulwe aameenda mumasena mutanabwenwe jenzyi linji boobo; imvwula ilawa civwulamabwe mumasena mutanawide mvwula; kulatontola mbuli caanda kusikila zintu zyaandwa mpeyo. Mumwaka wa 2016 ulikke, kwakali mazambangulwe otatwe mumwaka omwe; eeco ncintu cilangilwa buyo “kucitika ciindi comwe mumyaka iili -1,000” mucisi ca Amelika! Mumajwi amwi, ooku nkwaamba kuti aayo mazambangulwe akalaa bujayi akunyonyoona cakuti, alangilwa buyo kucitika ciindi comwe muziindi zili cuulu. Pele aayo manyongwe aameenda mucisi comwe buyo ca Amelika!
Nokuba kuti eeci cifwanikiso citondezya kuti akayozya kucitika manyongwe mu 2010, pele mweelwe wamanyongwe muzilengwa leza wakaindizya kuzwa waawo.
Munyika yoonse kwiizinguluka, manyongwe aazilengwa leza ayaakwiindila kuvwuzyanya, kusinsinkanya kutobelana akubaa nguzu kapati. Mumwezi omwe omwe mu 2017 kwakalibonya manyongwe aazilengwa leza kaatobelana. Masimpe ncobeni kuti majwi aa Mufutuli ayaa kuzuzikwa kwiinda mumusela uuli woonse, mbweenya mbwaakaamba. Kunyina makani naa aayo manyongwe alicitikila buyo naa acitika muzilengwa leza, nokuba kuti atalisyigwa aabantu balaa makanze aabusofwaazi, zyoonse eezyo zyaambilizya kuti, bulaafwi kutweelela buumi; mamanino aanyika atweenzya nobuleya.
Mukazi Maziba
Muyoba wamvwula wakaumputa cisi ca Zimbabwe, akuleta zambangulwe lyakajaya myaanda myaanda yabantu. Kusikila munsaa bali 2,000 bakacaala tabakwe aakukkala, maanda aabo woonse akakukwidwa mumeenda. Mazambangulwe alacitika amwalo mucisi ca Pakistan, ca Peru, ca Malaysia, ca Philippines, ca Amelika, ca Indonesia, ca Thailand, aca South Africa. Nyika yakazuzuma kapati ziindi zyone mumawoola wone mucisi ca Italy.
Mulumi
Zambangulwe lyameenda lyakoozyeka cooko ca Kentfield, ku England, aca New Orleans ku Amelika, kumwi meenda akafwasuka akukukula dolopo lya Málaga, ku Spain, akunyonyoona mayake, migwagwa, amyootokala. Imvwula mpati yakaletelezya jenzyi lyakakukula akudilimuna nyika mucisi ca Chile, akusiya zyuulunzuma zyabantu kabatakwe meenda mabotu aakunywa. Amwalo mucisi ca Mozambique, Morocco, aca Colombia, meenda akakupaika akumwaikila koonse-koonse. Mucisi ca Indonesia, aca South Africa, kucili mazambangulwe aacikupaika ciindi aciindi.
Miyoba
Cisi ca South Africa cicipengede kuvwumbililwa zambangulwe lyameenda muzibaka zitanteene. Amwalo mucisi ca New Zealand, Peru, Brazil, aca Argentina. Kapepele kamvwula kaitwa kuti Debbie kakanyonyoona zintu zidula mali (aaku Amelika) aasika $1.84 bbiliyoni eelyo nikakabbubbula cooko ca Queensland, ku Australia. Bantu bali 14 bakafwa. Alimwi zambangulwe lyakatobela mucisi ca Zimbabwe akuyungizya kujaya bantu banjaanji.
Mukubwe Kaangala
Jenzyi lyamvwula lyakafwasuka akukolomona nyika mucisi ca Indonesia aca China. Zambangulwe lyakazumanana muzisi zya New Zealand amu Argentina. Cisi ca Iran, Kazakhstan, Colombia, Jamaica aca Missouri, ku Amelika, zyoonse zyakanyonyweeda lubono nkaambo kameenda aakamwayauka. Cisi ca Botswana cakanyandya nyika eelyo kuzuzuma kupati kusika a 6.5M nikwakazungaanya cisi. Kuzuzuma nyika mucooko ca Afulika cuumwine eeci, ncintu citanamvwidwe pe.
Kaanda Kaniini
Dolopo lya Montreal, mucisi ca Canada, lyakaambilizya ntenda yakavwumbu eelyo nilyakanjilwa zambangulwe lyameenda litanabwenwe mumyaka minjaanji. Imfulumende yakajata maanka-maanka kususa akuyobolola bantu. Cisi ca Jamaica ciciya kumbele kuvwumbililwa meenda kakuli cooko ca Arkansas, Amelika, aca Quebec, ku Canada, azyalo zyakabomba kunsaa meenda. Cisi ca Haiti, ca Indonesia, ca China, aca Sri Lanka azyalo zyakavwumbililwa kunsaa meenda. Cooko ca Colorado, ku Amelika, cakaumputwa civwulamabwe cakalaa nguzu cakuti cakapwayaula mpulungwido zyamyootokala.
Ganda Pati
Cisi ca Portugal cakaumpwa mililo yamusyokwe iiyaka kusikila mumadolopo, eeyo yakanyonyoona maumi aasika 60. Aabo batola milumbe ku ABC News bakaambilizya “manyongwe aazilengwa leza” apenzya zyuulu-zyuulu zyabantu mucisi ca Amelika. Manyongwe manjaanji akanyonyoona maanda ampindu, azyuulunzuma zya madollar. Akataa zintu eezyi, kwakatobela kuzuzuma nyika kupati kusika kukomena 4.4M, akutobela kuntentema nyika kuli 2,000, mukasensa kameenda aapya ka Yellowstone. Kubboloka akutapauka meenda amankandya aapya kuzwa “mukasensa kalaanguzu aaka,” basyaazyibwene bacenjezya kuti, inga kwajaya muntu uuli woonse uukkala mucisi ca Amelika. Cisi ca China aca Tunisia azyalo zyakanyonyweedwa lubono muzambangulwe lyameenda.
Kunkumuna Masamu
Civwula mabwe cakabbonta dolopo lya Istanbul, mucisi ca Turkey, akumwaya meenda mumvwiki yomwe buyo kuzwa dolopo lya Istanbul nilyakakukulwa zambangulwe lya meenda. Mpoonya mucisi ca China, bantu bainda 50 bakajaigwa alimwi maanda aasika 38,000 akadilimunwa eelyo milonga iili 60 niyakamwaya zambangulwe lyameenda. Meenda aakamwayauka akasungilizya bantu basika 1.2 cuulunzuma kuti basiye maanda aabo. Cisi ca India, ca Turkey, ca Amman aca Japan azyalo zyakabomba kunsaa meenda aamvwula ya muyoba.
Kasangalubwi
Mazambangulwe aameenda mucisi ca India, aca Nepal akajaya bantu bainda 1,200 akwaatula zyuulunzuma zyabantu kuzwa mumaanda aabo. Aciindi mpeenya aawo, imvwula iiwa muyoba mucisi ca Sierra Leone yakaletelezya mazambangulwe akudilimuna nyika eeyo yakadimbilila myaanda myaanda yabantu akuboolawida maanda aabo. Amwalo mucooko ca California, eeco citontola mumwezi wa Kasangalubwi, mudolopo lya San Francisco kwakapisya loko kusikila kupima 106 F./41 C., alimwi akusikila 115 F./115 C. kumusanza wadolopo eelyo. Kunyika lya dolopo lya California kucizumanana kupya citaambiki.
Vwivwi
Aciindi eelyo mukwasyi uukkala kunsumbu ya Nevis niwakali kukombelela kukwabililwa kwabulemu, mumasena aamwi aanyika bantu bakanjide manyongwe azintu zilaa ntenda yalufu. Ncobeni, kwakacitika zinjaanji aciindi eeco cakuti bantu tiibakakubwene kuti kwakali kucitika zintu zyaandeene mumasena amwi aali kulaale. Ngooyu mulongo uutobela wazintu zyakacitika aciindi comwe akunyonyoona lubono mu Miyoba ya Harvey, Irma, Jose, a Maria:
- Cooko ca California cakaumpwa mulilo.
- Cooko ca Oregon cakapya mulilo.
- Acalo cooko ca Montana cakali kuvwilima mulilo.
- Cooko ca Washington cakavwema kuyaka mulilo.
- Ibbazu lyaku British Columbia, Canada lyakaumpwa mulilo.
- Cooko ca Alberta, Canada cakali kuyaka mulilo.
- Acooko ca Manitoba, Canada acalo cakali kuyaka mulilo.
Bunji bwamililo eeyi yaambwa atala aawa, yakatalika kwiinda mu ndabo zyamililo zyakali kusikila ansi kuzwa mujulu. Kusikila munsaa ndabo zili 40,000 zyakakwapa nyika mumawoola aali 24 mu Vwivwi 10 kusikila mu 11, kucooko caku musanza wa California kulikke.
- Cisi ca Greece cakavwilima mulilo.
- Cisi ca Brazil cakapya mulilo.
- Cisi ca Portugal cakapya mulilo.
- Cisi ca Algeria cakali kuvwilima mulilo.
- Cisi ca Tunisia cakaumpwa mulilo.
- Cisi ca Greenland cakapya mulilo.
- Bulelo bwa Sakha mucisi ca Russia bwakapya mulilo.
- Abusena bwa Siberia abwalo bwakapya mulilo.
- Cooko ca Texas cakavwumbilwa kunsaa meenda aa Muyoba Harvey.
- Zisi zya India, Nepal, Pakistan a Bangladesh, zyakaumputwa miyoba iitanabwenwe akujaya bantu banjaanji.
- Zisi zya Sierra Leone a Niger zyakabbila kunsaa meenda manji, mankandya aakolomoka, akufwa zyuulu-zyuulu zyabantu.
- Cisi ca Italy, France, Spain, Switzerland, Hungary, Poland, Romania, Bosnia, Croatia aca Serbia zyakaumpwa akupya kutaambiki, ooko kwakaulikwa zina kuti Lucifer.
- Cooko ca Kumusanza lya California cicitongela nkaambo kakupya kapati ooko kulangikaanga kuciya kumbele.
- Kuzuzuma kusikila 5.3M kwakacukuunya dolopo lya Idaho.
- Cisi ca Japan cakamvwa kuzuzuma nyika kupati kusikila a 6.1M antoomwe amaguwe aakukula nkomwe.
- Miyoba Harvey, Jose a Katia iyaa kupwaya kuzinguluka lwaanje lwa Atlantic alimwi kucilangilwa iimwi iili 8 iiciboola.
- Mu Vwivwi 6 kwakavwilima mulilo munsaa zuba uusikila kupima X-Kkilasi 9.3.
- Mu Vwivwi 7, kwakali kuzuzuma nyika kulaa nguzu kusikila 8.1M ku Mexico. Meenda aalwaanje akadilika musinzo 50 mamita akwiinda waawo. Batola milumbe baku CNN bakaambilizya kuti ooko kuzuzuma kwakalaa nguzu kwiinda kuzuzuma kutanabwenwe mucisi ca Mexico mumusela omwe. Myeelwe yabantu bakafwa.
- Mu Vwivwi 10 alimwi kwakagwetuka mulilo mupati munsaa zuba. Mulilo uukomena kusikila X-Kkilasi 8.2.
Acimwi cifwanikiso citondezya kuyungizya manyongwe aazilengwa leza aacitika atalaa nyika.
Kunsaa Mababa Aakwe
Kunsaa mababa Aakwe Ime ndikkede kakwiina ntenda
Nokuba kuti musinze wamasiku wasiya mbi amiyoba yavwuumisya,
Ime ndicisyoma Nguwe, Ime ndizyi kuti Walo uyoondivwuna;
Walo wakandinununa mebo, alimwi Ime ndimwana Wakwe.7
Cintu cini omwe-omwe muntu akati kesu ncayelede kwiibaluka ncakuti, “zyoonse eezi zicitika matalikilo aakumyonga mwida.” Aaya manyongwe aambilizya kuti mamanino asika lino! Kuzwa waano kuya kumbele, zintu zinoocitika munyika iino ziyokwiindizya kuyoosya akusisinkanya kutobelana. Mbuli mbozilaa ntenda kale, eezyo zyakacitika zitulabizya buyo ceeco cicitobela kumbelaa mazuba. Masimpe kuti manyongwe kuzinguluka nyika yoonse ayaa kwiindila alimwi ayaa kubaa nguzu zyakujaya bantu kapati, pele ooko nkokutucenjezya kwini kuti eeco ciciboola, cilainda kujaya akubaa ntenda.
Ciyubunuzyo 8 a 9 , cipandulula bweende bwazintu mumyaka iicizya kumbelaa mazuba mucinkonzya ca bangele bali ciloba basiba myeembo iili ciloba. Lyoonse mweembo uutobela umwi nuusibwa, kulasika penzi lipya liindizya kucisa nyika. Myeembo iicaalizya yotatwe ilayoosya cakuti alyalo Bbaibbele lyaambilizya myeembo eeyo kuti “maawe.” Cino ciindi, nceciindi cakulamatila kuzisyomyo zipati ziyandisi kwiinda kaindi.
Pele nokuba kuti zintu zili boobo, bubotu bwa Mwami Yahuwah bulamweka kwiinda muzintu zyoonse eezyo. Eeci ciindi camapenzi aatanabwenwe amanyongwe aalufu cakabambilwa kujata maanu aabantu kuti baime akucenjelela mazubaano ngotupona kuti zintu zyasikila mpozilema.
Bantu banjaanji babotu bakasweekelwa maumi aabo mumanyongwe aayaa kucitika akujuzya matalikilo aamamanino. Kufumbwa naa tukawunke Kujulu kwiinda mucuumbwe, nokuba kuti tutakafwi, pele kumamanino zintu zyoonse zili mumaanza ookwa Taata ooyo uuzyi cibotu kumuntu omwe-omwe aciindi nacipona.
Muuciindi cantenda mbuli zyeezyo ndendileelyo ciimo cini camuntu nocikonzya kubonwa mbocibede bwini. Eelyo jwi lyabulemu nolyakaambilizya akataa masiku kuti, “Amulange, wasika nabwiinga; kamuya mukamucingauzye akumutambula” mpoonya aabo banakalindu bakali koona bakasinsimuka kuzwa kuŋonzi, kwakalibonya kuti nguni wakalibambide kumutambula. Boonse bakajanwa kabatalangili kuti ulasika aciindi eeco; pele umwi wakali libambide kuti atabbaatikilwi alimwi umwi taakalibambide. Aboobo lino, intenda yakavwumbu iitalangilwi, ncecintu cipa kuti muntu alangane alufu mumeso aakwe; eeco nceciyootondezya kuti naa ooyo muntu ulaa lusyomo ncobeni muzisyomyo zyokwa [Yahuwah]. Eeco nceciyootondezya kuti naa ooyo muntu wakasuwigwa aluzyalo lwabulemu. Musunko mupati wamamanino ulasika kumajalilo aaŋanda yakazekelo, eelyo nokucinyina ciindi cakuti muntu ayandaule lugwasyo mucintu cili coonse ncabulide.8
Aciindi cakulemba cibalo eeci, Muyoba Irma wakaamuka pele manyongwe aciindizya kuya kumbele. Muyoba Maria ucizuunyene kutozya ku cisi ca Puerto Rico. Baambilizya makani aazilengwa leza bakaamba kuti: “Ooyu muyoba uulaa ntenda iitaambiki alimwi manyongwe-aalufu aatobela nguwo alalangilwa kukosola mucisi ca PR [Puerto Rico] ansumbu zya Virgin.”9 Aaka nkaambo kapatide ncobeni. Bunji bwabantu bakalonzyegwa kuzwa mumaanda aakayakidwe atalaa nsumbu eezyo kuutaninga sika muyoba alimwi kawiindide Muyoba Irma, nkabela bakalonzyelwa ku Puerto Rico! Kuti Muyoba Maria ukafuume akuyoolyuumputila atalaa nyika yaku Puerto Rico, uyooba muyoba uusikila abusena 4 nokuba 5 kubaa ntenda mumyaka iili 85.
Nokuba boobo, umwi mukwasyi uukkala kunsumbu ya Nevis ulizyi kale Ooyo ngobasyoma mumukwasyi wabo.
Hena yebo ulimuzyi ngosyoma mulusyomo lwako?
Nkamu ya World’s Last Chance yakulombesya cino ciindi webo kuti: utasinki matwi aako kuuntuluzyila lwiito lukukucenjezya luzwa Kujulu!
1 Cakalembwa aba Priscilla Jane Owens mu 1882.
2 Aaya mazina akalombwa kulesyegwa kuzyibwa antangalala.
3 Cakalembwa aba Vernon J. Charlesworth, circa 1880.
5 Cakalembwa aba Edward Mote.
6 https://www.nytimes.com/2017/09/07/world/americas/hurricane-irma-caribbean-destruction-video-photos.html
7 Cakalembwa aba William O. Cushing.
8 Ellen G. White, Christ’s Object Lessons, p. 412.


c: text/html

text:
Mubusongo buteeli aluyando lutamani, Mwami Yahuwah wakabamba nzila oomo, muntu uusofweede cinyonyoono mwakonzya kubambululwa kuti atambulike kubulemu bwa Julu. Eeyi nzila yakali kujatikizya zinjaanji kwiinda buyo kufutulula luzubo lwa bantu kuzwa kubuzike abweendelezi bwa Saatani. Yakali nzila yakuzyokolweda limwi ciimo camuya wamuntu kuti cibe muciimo citaanzi cabulemu mbwaakalengedwe, eeco Paulu ncaakali kwaamba. Ooyu ngomulimo ncobeni ngwacibeleka acecino ciindi Yahushua Mupaizi wesu Mupati.
Mukuyiisya tumpango twa nzila yalufutuko, Yahuwah wakalailila Mozesi kuti ayake civwuka oomo milimo iinoocitwa abubambe bwaco mobeelede kuyiisyilwa tusimpe twalufutuko bantu. “Amundibambile civwuka Ime, kutegwa ndikkale akati kenu.” (Kulonga 25:8, NKJV) Cintu cipati camilimo yabulemu iisetekene eeyi cakali kucitika mu Buzuba bwa Kunununwa naa bwa Lumvwano.
Oobu mbobuzuba bwiinda kusetekana mumwaka woonse. Bwakali buzuba bwa kukankama akuyoowa . . . antoomwe akulelekwa cinicini mu moza. Bwakali buzuba bwakulibambila kwiinda mukulisinsa akulyeempa zinyonyoono zisisidwe mumoyo wamuntu. Mubuzuba bwa Lumvwano oobu, eezyo zinyonyoono zyakeempedwe zyakamwailwa limwi – kuzwa mumabbuku aalembedwe Kujulu akuzwa muciimo camuntu cini.
Eeci cipego ciinda kubota boobu, cakali kuzumizya bantu kuti batalike buumi bupya butakwe butongo mumwaka uuli woonse. Aabo bakatula ansi mikuli ya zinyonyoono mucivwuka cakupailila, kwiinda mukulilekelela zibi akulyeempa, bakali kukonzya kutambula moyo mupya kwiinda mulusyomo. Ooyu mulimo, mulimo waandeene wakusalazya muya wamuntu, wakali kucitwa mu Buzuba bwa Lumvwano alimwi nkuucili kubantu boonse basangana cino ciindi mbuli Isilayeli wansiku mumulimo wakulisinsa zibi akweempwa zinyonyoono.
Mumilimo yaabuzuba mu civwuka cakupailila, zinyonyoono zya muntu weempedwe zyakali kulemununwa muntu ooyo akubikkwa acipaililo kwiinda mubulowa bwa banyama: bana bambelele, ba mpongo aboombe. Bulowa bwakali kutolwa mu Busena Busalalisya, mpoonya mubisyi wakali kulanganyigwa kuti walekelelwa zibi, nokuba kuti mulandu wazibi eezyo wakacililembedwe. Mubuzuba bwa Lumvwano, Mupaizi Mupati wakali kunjila mu Busena Busalalisya bwa civwuka. Walo wakali kunjila ciindi comwe amwaka pele ooyu ngo mulimo uuciliko wakali kutondezya kuti zibi zyamwaigwa.
Lino . . . bapaizi bakali kuvwula kunjila mucibeela citaanzi ca civwuka [mu Busena Busetekene], kababeleka milimo.
Mboobu mbucakabede mutente. Bapaizi balanjila mukati mukumana milimo yabo yabupaizi. Pele Mupaizi Mupati alikke nguwakali kunjila mukati mwini-mwini, lino wakali kunjila lomwe buyo amwaka. Taakali kunjila buyo katatoleleli bulowa. Bulowa oobo wakali kubutuula mukaambo kakwe mwini alimwi akaambo kazibi nzibakacita bantu mukutaziba. Munzila eeyi Muuya Uusalala ulaiisya cakusalazya kuti kunyina nzila iimbi yakunjila mu Busena Busalalisya naa Busena Busalala kabuciliko. (BaHebulayo 9:6-8, NKJV)
Mulimo wacivwuka caanyika wakali wakuyiisya bana ba Isilayeli milimo yankuta iicitwa mucivwuka ca Kujulu kutegwa bafutulwe basimilandu. Milimo yacivwuka caansi yakali kucitwa aabulowa bwa bana bambelele. Pele milimo ya Kujulu yakali kucitwa aabulowa bwa Yahushua Lwakwe “Mwanaa Mbelele ookwa Yahuwah uugwisya zinyonyoono zya nyika.” (Bala muli Johane 1:29.) Civwuka caansi cakali mukonzyanyo waceeco cakali kunoocitwa Kujulu lwanikwiindide lufu lwa Yahushua.
[Civwuka caansi] cakali mukonzyanyo waciindi cino zipego azituuzyo zipegwa nozitakonzyi kusalazya mizeezo ya yooyo uubeleka milimo eeyo – zyakali kujatikizya buyo zyakulya azyakunywa, kusamba, azimwi zyakusalazya mubili kusikila buyo muciindi ca kubambulula lusyomo. (BaHebulayo 9:9, 10, NKJV)
Bulowa bwa banyama, tiibwakali kukonzya kusalazya naba muntu omwe kuzwa kuzinyonyoono zyakwe pe. Tiizyakajisi nguzu zili boobo pe. Zyakali buyo mikonzyanyo iitondeka kucituuzyo cipati cakugwisya cinyonyoono coonse: Yahushua.
Lino Mulawo ncimvule buyo cazileleko ziciboola, kutali zileleko zini-zini lwazyo. Zipaizyo zilapegwa munzila yomwe buyo mwaka amwaka. Pele Mulawo tiiwakakonzya kubasalazya muzipaizyo eezyo. Nkaambo nizyaataleka kutuuzyigwa. Nikwakali kuti bantu bakomba kabasalazyilwa limwi, nibatakacili kulimvwa kuti mbaasizibi, alimwi nibatacili kupa zipaizyo. Pele mbuli mbokubede, zipaizyo ziyeezya bantu zibi zyabo mwaka amwaka. Nkaambo bulowa bwabapoho abwampongo tabukonzyi kugwisya zinyonyoono. (BaHebulayo 10:1-4, NKJV)
Bulikke bulowa bwa Yahushua mbobusalazya kuzwa kucinyonyoono. Boonse aabo bakali kuboola mucivwuka caansi bakali kutondezya lusyomo kuti eelyo Mufutuli aakuboola, mpoonya zyoonse ziyoolekelelwa, akusalazyilwa limwi akubambululwa ciimo.
Pele Messiah wakasika kale, ngo Mupaizi Mupati wazintu zibotu ziliwo lino. Tente oomo mwabelekela ndyabulemu alimwi lililondokede kwiindilila. Tiilyakabambwa amaanza aabantu, nkokwaamba kuti, tente eeli talili lyaansi aano pe. Ciindi naakaakunjila mutente akunjilila limwi mubusena busalalisya, taakwe naakatolelezya bulowa bwampongo naa bwaboombe kutuula zipaizyo, pele walo (Messiah) wakatola lomwe buyo bulowa bwakwe mwini, eelyo wakatubambila lununuko lutamani.
Lino bulowa bwampongo abwabapoho alimwi atwe lyamoombe mupwizi zisansailwa aabantu batasalali mumulawo. Eezi zilagwisya busofwaazi bwabo. Masimpe bulowa bwa Messiah bulakonzya kutucitila ziinda! Mu Muuya uutamani wakalituula lwakwe mbuli cipaizyo cilondokede kuli Yahuwah.
Bulowa bwakwe busalazya myoyo yesu kuzwa kumilimo yabuyo, kutegwa tubelekele Yahuwah Uupona. (BaHebulayo 9:11-15, NKJV)
Lino bulowa bwa banyama bwakali kutambulwa kuti busalazye bantu ku zinyonyoono zyabo kwiinda mukusyoma, mbubuti bulowa bwa Mwanaa Yahuwah mbobunga tiibwainda kutambulika kuti busalazye bantu akulekelela zibi zyabo?
Masimpe, kweendelana a Mulawo, zintu zilasalazigwa abulowa. Aboobo zinyonyoono tazilekelelwi kakutakwe kutila bulowa. (Bala mu (BaHebulayo 9:22) Nkaambobulowa bwa Yahushua bwakatuulwa, kucinyina kusinganyigwa kuli baabo balaa lusyomo muli Nguwe, beempedwe zinyonyoono zyabo akutambula kweengelela Kwakwe akubasalazya.
Aboobo lino kunyina kusinganyigwa kuli baabo bali muli Yahushua Munanike, aabo bateendeli muzisusi zyamibili yabo, pele beendelana a Moza. (Bala mu BaLoma 8:1.)
Naakafwa Mwanaa mbelele ookwa Yahuwah, wakafwida zinyonyoono zya nyika, Walo wakapiluka alimwi mucivwuka ca Kujulu. Oomo Walo wakaakunjila akuyootuuzya cipaililo mucibaka cako abasimilandu boonse balangaula Nguwe. Eeco cintu cakacitilwa basyomi kwiinda mukuboola kwa Mufutuli, lino cicitika ncobeni mubwini kujulu.
Lino mbokunga zikozyanyo zyazyakujulu zyakali kusalazyigwa munzila iili boobu, nkokuti zyakujulu zini ziyandika cipaizyo cimbi ciinda zeezyo. Messiah taakwe naakanjila mubusena busalala bwakukombela bwakayakwa amaanza aabantu, buli ncikozyanyo buyo cabusena bwakujulu. Pele wakanjila mujulu mwini-mwini, kuti lino katwiiminina kuli Yahuwah. Mupaizi Mupati wa Bajuuda ulanjila buyo mubusena busalalisya lomwe amwaka abulowa bwabanyama, butali bwakwe. Pele Messiah taakanjila kuti kalipaizya lyoonse. Nkaambo nikwali kunga ulapenga ziindi zinji-zinji kuzwa kumalengelo aanyika. Pele lino wakalibonya lomwe buyo kwiiminina boonse kumamanino aamusela kuti agwisye zinyonyoono kwiindila kukulipaizya lwakwe mwini. (BaHebulayo 9:23-26, NKJV)
Lufu lwa Yahushua aciciingano lwakali lwakufwa ciindi comwe buyo. Kunyina pe alimwi Walo naceelede kuyoofwa kabili. Walo, Mwanaa mbelele uukkwene, wakatuuzyilwa limwi ciindi comwe kupaizyilwa milandu yabanjaanji. Lino, kulekelelwa zibi kumaninide kulaabidwe kuli boonse baboola kuli Nguwe, kwiinda mulusyomo, akutambula cipego eeco ncaakabaulila amuulo mupati, pele balapegwa kakwiina kuula muluzyalo lupati. “Kuti walilekelela zinyonyoono zyesu, walo ulasyomeka alimwi uliluleme kutulekelela akutusalazya kuzwa kubusofwaazi bwesu boonse.” (1 Johane 1:9, KJV)
Mbuli mbobafwa bantu boonse ciindi comwe, kuzwa waawo kuboola lubeta, aboobo [Messiah] wakalituula lomwe kuti ayumune akugwisya zinyonyoono zyabantu. Alimwi uyoolibonya ciindi cabili. Tabooleli kugwisya zinyonyoono pe, pele uyooboolela kufutula aabo bamulindilila.(BaHebulayo 9:27-28, NKJV)
Mangwalo atutondezya Yahushua kaimvwi kunembo lya Yahuwah, acecino ciindi katuuzya cipaizyo cabulowa Bwakwe mucibaka ca zinyonyoono zyako. Walo ulalindila, amoyo uulangila, kuti asalazye akubambulula kufumbwa uuboola kuli Nguwe kwiinda mulusyomo. Civwuka caansi cakali kutondeka kuli ceeco LINO ciliko alimwi cilindizya kuti webo ucitambule kwiinda mukusyoma kwako.
Mupaizi wa Bajuda wakali kwiima akucita milimo yakwe yabupaizi mazuba oonse, alimwi wakali kutuula cipaizyo camusyobo omwe ziindi zinji-zinji. Pele zipaizyo eezi taakwe nizyakali kukonzya kugwisya zinyonyoono pe. Nkaako Messiah wakapa lomwe buyo cipaizyo cakugwisya zinyonyoono. Cipaizyo eeco ncalili alili. Amane wakaakukkala kubbazu lyalulyo lwa Yahuwah.
Lino ooko ulalindila mane kusikila Leza akabikke basinkondonyina kuti babe cilyatilo camaulu aakwe. Acipaizyo comwe buyo wabacita kuti babe balondokede akutamani aabo mbaasalazya. Muuya Uusalala awalo ulatupa bumboni oobu. Kusaanguna ulati, “Eeci ncecizuminano ncetikapangane ambabo caakumana ciindi eeco, mbwaamba Mwami Yahuwah. “Njoobikka mulawo wangu mumyoyo yabo, nkabela njoowulemba amizeeezo yabo.” Eelyo wakati, “Nsikaziyeeyi limbi zinyonyoono zyabo amilimo mibi njobacita.” Nkaambo Yahuwah walekelela zyoonse eezi, takuciyandiki cipaizyo cakugwisya zinyonyoono pe. (BaHebulayo 10:11-18, NKJV)
Eelyo Yahushua aakuboola mumakumbi aa Kujulu, lubeta lunokwiindide kale. Zyoonse zinoobetekedwe kale akuzekelwa munkuta yakujulu kuti nguni weelede kulekelelwa zibi alimwi nguni weelede kupegwa mulandu. Kamwi kaambo nkaakacaalizya kwaamba Yahushua aako kalembedwe mu Mangwalo, kasalazya makani aaya: “Amulange ndafwamba kuboola; alimwi ndijisi abulumbu bwangu, bwakupa kufumbwa muntu kweendelanya amilimo njaakacita.” (Ciyubunuzyo 22:12, KJV)
Kutegwa Mufutuli akaletelezye cipego Cakwe, caambilizya kuti kunoozyibidwe kale kuli Nguwe ooyo weelede kutambula cipego cili buti: ooyo uupegwa buumi butamani, ayooyo uuyoovwilima muzyiba lya mulilo antoomwe adyabooli abangele bakwe.
Lino, luse lwabulemu nolucibikkilila, ecino nceciindi cakuti ululamike milimo yako akulomya kubambulula bukkale bwako. Kolisinsa mumoyo wako, kolilekelela zinyonyoono zyako akweempwa. Komukombelezya Yahuwah mu mipailo yako: “Kondilingula, O Mwami Yahuwah, uzibe moyo wangu, ndisunke uzibe mizeezo yangu.
Bona naa muli nzila iilebya mulindime, kwamana undeenzye munzila iitamani.” (Intembauzyo 139:23, 24, KJV)
Musela wamamanino uzwide bantu aabo bakaitwa kuzwa mu Bbabbuloni. Bakaitwa kuzwa akataa zikombelo ziwide; bakaitwa kuzwa akataa ziyanza zyabantu, zilubide, zinyonyoono abuzangi mumoza. Alimwi, eelyo nobateelela lwiito lwakuzwa mu Bbabbuloni akuzyokela kukutobela Mulengi wabo, bayoosandulwa ciimo munzila iilibotela: Bayoosalazyigwa, akusalazyilwa muya cakumaninina. Balo bayoopegwa moyo mupya amuya mupya. Bayooyakululwa akujosyegwa kuciimo ca bulemu.
"Nkaambo njoomugwisya mumasi, njoomuyobolola kuzwa muzisi akumuleta munyika yanu alimwi. Njoomusansaila maanzi aasalala, eelyo muyoosalala, njoomusalazya kuzwa kubusofwaazi bwanu boonse akuzwa kumituni yanu.
Njoomupa myoyo amizeezo mipya, njoomugwisya moyo uuli mbuli bbwe, ndiyoomupa moyo mupya. Njoomupa nguzu zya Muuya wangu, ndiyoocita kuti mukatobele malailile Aangu akuti mukabambe milawo Yangu.
Muyookkala munyika eeyo njindakapa kuli basikale banu, muyooba bantu Bangu ambebo njooba Eloah wanu. Njoomuvwuna kuzwa kuziyanza zyanu zyoonse zitasalali.
Njoocita kuti kamuyoooloka maila, ayoovula kapati alimwi nsikamuleteli nzala pe." (Ezekiya 36:24-29, NKJV)
Ncenciceeci Mufutuli ncalindizya kuti akucitile webo. Walo uyanda kuti akupe moyo uusalala, amuya uululeme. Walo uyanda kukubambulula akukujosya kuciimo cabulemu cokwa Yahuwah.
Kotambula lwiito ndwakutamba buno buzuba. Kweempwa zibi zyako. Kosalazyigwa. Mpoonya uyootambulwa omuyandwa ookwa Yahuwah.

robotstxt: allowed

filter: keep


text:
Ciyanza ca Buna Kristu cipede mulongo “wazinyonyoono zili ciloba ziinda bujayi”. Ooyu mulongo ujatikizya zyeezyi:
✓ Luunyaunya
✓ Busyaacivwulemwangu
✓ Butolo
✓ Bukali
✓ Munyono
✓ Kulisumpula
✓ Bulyato
Nokuba kuti Mangwalo lwawo taajisi mulongo mbuli yooyu uuli atalaawa, pele milazyo ya Mangwalo iyubununa kuti eezi zisusi zili ciloba, nzyenzila eezyo Saatani mwanjilila bantu kuti ayendelezye mibili amiya yabo. Zili cisambomwe zitaanzi, zijatikizya mbwalimvwa muntu mumoyo wakwe amakanze aakwe. Bulyato nokuba boobo, buliimpene nkaambo bujatikizya micito yamuntu.
Bantu banjaanji baamba kuti bulyato nkulya kapati. Aabo bakokede balimvwa kusumpuka atala lyabaabo baneneede, kabeezyeezya kuti ooyo muntu uuneneede cakuti uliminidwe mumubili wakwe, nkokuti muntu mulyato uulya kapati. Bulyato, nokuba boobo, bujatikizya zinjaanji kwiinda buyo kwiindizya kulya zintu zinona.
Ilikke nzila eeyo Yahuwah njakonzya kubandika kumuya wamuntu, njakunjila mumizeezo yakwe. Aboobo, kufumbwa cintu cimukopanya mizeezo nokuba kumuungula maanu, eeco cintu ceelede kweelebwa cakutalelema. Kulya kapati ncintu cikonzya kuzilaisya mizeezo yamuntu, mbweenya buyo a kkofi, tomwe, misamu iinyanyaazya mubili, bukoko, azyakulya zilaa mafuta kapati nokuba zivwelenganyidwe amisamu minjaanji kapati mbuli tununkilizyo, munyo ampilibili.
Izyakulya zikulwaizya buumi bubotu bwamuya, nzizyeezyo zyakapedwe kuli Adamu a Eva mumuunda wa Edeni: micelo, inseke amaila. Nicaasika cinyonyoono, cisyu mani, eeco cakapedwe kuti ncakulya cabanyama bamwi boonse, acalo cakasanganyigwa akataa zyakulya zyabo. Niwakainda muyoba ookwa Noah, eelyo bunji bwanyika niyakacili kunsaa meenda alimwi bana bokwa Noah nibatakaninga jana ciindi cibotu cakusyanga mbewu, zimwi “nyama zisalala” zyakazumizyigwa kuligwa. Nokuba kuti Yahuwah wakazumizya bantu kulya nyama, pele nyama tiiyakali cakulya ceelela mubili wamuntu kwiinda zyakulya zimwi pe. Mubwini, eelyo nikwaasanganyigwa nyama akataa zyakulya zyabantu, buumi bwabantu bwakafwiimpa citaambiki cakuti Shemu wakapona misela iili ciloba kwiinda basazinyina – antoomwe a Abrahamu lwakwe!
Boonse aabo balangaula bululami, bayoojana kuti kupilukila kukulya cakulya cuubauba, citasanganyidwe zinjaanji zikola, mbuli bweengwa, mafuta azimwi zibamba cakulya kuti citaboli, bayoolijanina cileleko cipati cakukoma cinyonyoono. Ooyu ngomulazyo mupati ngubakateelede bamanyina ba Daniele, Hananiah, Mishayeli, a Azaliya. Aaba bamakaintu basyoma muli Yahuwah bakali kupona aciindi cilaa ntenda mumusela wacisi ca Isilayeli. Balo bakali kusyoma zishinshimi zokwa Jelemiya kuti munzi wa Jelusalema uyoowida mumaanza aalumamba lwaku Bbabbuloni alimwi bantu bayootolwa buzike. Kwiinda mulusyomo, balo bakakomezya bana babo kuti baimikile lyoonse mukasimpe kakwiina kuzungaana nokuba kuti zyabayumina buti zyintu.
Eelyo Daniele abalongwenyina botatwe naakatolwa buzike ku Bbabbuloni, buumi mbubaakomezyegwa kumunzi kwabo nibakacili bana, tiibakabuluba pe.
Mwami wakati kabapegwa zilyo zyabuzuba abuzuba awaini kuzwa kwakwe. Aaba bakali bakuti baiisigwe kwamyaka yotatwe, nkabela baakumanizya bakabelekele mwami. Akati kabaaba bamwi bakazwa kucisi ca Juda kwakali, Daniyeli, Hananiya, Misyayeli a Azaliya. Mupati wababelesi wakabaulika mazina aambi. Daniyeli wakamuulika zina lyakuti Belitesyaza, Hananiya wakamuulika kuti Syaduleki, Misyayeli wakamuulika kuti Misyeki, Azaliya wakamuulika kuti Abedinego. Pele Daniyeli wakayeeya kuti walo atalisofwaazyi azilyo zyabwami awaini, eelyo wakakumbila mubelesi mupati kuti azumizigwe kutacita boobo (Daniele 1:5, 8, KJV)
Mbweenya mbuli bantu banjaanji mazubaano, mweendelezi wabazibe awalo wakali kusyoma kuti eezyo zyakulya zilaa mafuta kapati akuvwelwa zinjaanji nzyaakali kulya mwami, kuti zyakali sumpukide akubaa busani kwiinda cakulya eeco Daniele abalongwenyina ncibakakumbila. Walo wakati kuli mbabo:
“Njoowa mwami simalelo wangu ooyo wasungula kale zilyo azyakunywa. Lino kuti abone kuti wakotela, cakutaba mbuli basaanyoko, mwami uyoondikosola mutwe. (Daniele 1:10, KJV)
Daniele wakalizyi kuti bunji bwabazike bamwi baci Hebulayo bakali kukkomanina zyakulya zivweledwe zinjaanji, zyakulya zilaa nyama zitasalali amawaini aakola aayo Mwami ngaakali kubapa. Balo bakali kulya nyama zitasalali eezyo ziligwa abantu bakomba mituni, akunyansya mulawo ookwa Yahuwah. Walo wakabuzya Melzar, silutwe muzibe ooyo wakali kumweendelezya atala lyakwe, kuti abape ciindi cakubasunka. Eeci cakali ciindi cilamfu ncobeni kuti bubotu bwakulya zyakulya ziimpene butalike kulibonya.
Aboobo Daniele wakati kumweendelezi silutwe wabazibe ooyo wakabikkidwe kweendelezya ba Daniele, Hananiya, Mishaeli, a Azaliya,
Mpawo Daniyeli wakaambila mulindizi ooyo mupati wababelesi ngwaakabikka kuti kalanga Daniyeli, Hananiya, Misyayeli a Azaliya kuti, Twakukumbila, tusole kwamazuba aali kkumi. Utatupi cimbi ccita buyo zisyumani kuti katulya amaanzi aakunywa. Kwaakumana ukatweezyanyike abakubusi aabo balya zilyo zyabwami wamana noyoocita mbuli mbooyoobona. Nkaako wakazumina kucita eeci, akubasoleka kuti bacite mbubakakumbila kwamazuba aali kkumi.
Lino mazuba aali kkumi naakamana balo bakalangika kuti bali kabotu akuneneya kabotu kwiinda bakubusi baya bakali kulya zilyo zyabwami. Nkaako mulindizi ooyo wakagwisya zilyo zyabo zibotu awaini wakali wakuti kabanywa, mubusena bwazeezyo wakabapa zisyumani (Daniele 1:11-16, NKJV)
Ncintu ceelede kulangisyigwa nguzu zili mumajwi aaya: “Daniele wakakanza mumoyo wakwe.” Kunyina nokuba kuti wakabambililwa kabotu munzila iili buti amwami waku Bbabbuloni, pele walo wakacili sintolongo ooyo wakajatwa munkondo. Eeci cizuminano tiicakali cizuminano cabuzuba bomwe pe, pele cakali cizuminano cakulya abuzuba mubuumi bwakwe boonse kuzwa buzuba oobo kuya kumbele lyoonse. Kukaka kulya ceeco ncaakasombedwe mubwaabi amukulumbaizyigwa kwa Mwami, inga nicakaba cintu cilibonya aanga nkutwangila nokuba kutukila mwami. Daniele wakabikka buumi bwakwe muntenda nkaambo wakalizyi ncaakeelede kulya cisalala. Kufumbwa naa kuti naakazumizyigwa nokuba kuti taakazumizyigwa kulya, walo naatakalya budodoodo oobo mwami mbwaakabasombede – nokuba kuti buumi bwakwe kabuyoosikila kumamanino akukosolwa kwiinda munzila eeyo.
Yahuwah wakaleleka kusyomeka kwa Daniele abalongwenyina:
Bakubusi aaba bone Leza wakabapa luzibo akumvwisya zintu zyamwaambo oonse akwiiya. Daniyeli wakali kukonzya kumvwisya zilengaano aziloto ziindene-indene.
Lino ciindi eeco mwami ncaakabikkide kuti bakaletwe nicakasika, mupati wababelesi wakabaleta kuli Nebukadineza. Mwami wakaambaula ambabo, nkabela wakajana kuti taakwe wakeelene kubaa maanu mbuli Daniyeli, Hananiya, Misyayeli a Azaliya, nkaako bakanjila mulimo wakubelekela mwami. Mumakani oonse azya busongo akumvwisya zintu mwami ngaakababuzya, wakajana kuti balainda ziindi zili kkumi kwiinda basimabibo boonse abasikulota babwami bwakwe boonse (Daniele 1:17-20, NKJV)
Yahuwah wakasyomezya kuti: “Mebo, nde Mwami Yahuwah wa Isilayeli, ndakasyomezya muciindi cakale kuti, mukwasyi amikowa yanu iyoondibelekela kuba bapaizi muciindi coonse. Pele lino ndaamba kuti, peepe, tacikonzeki pe. Nkaako ndiyoolemeka baabo bandilemeka, pele aabo bandisampaula ambebo ndiyoobaubaula.” (1 Samuele 2:30, KJV) Yahuwah wakazuzika cisyomyo eeci kuli Daniele abalongwenyina. Walo ulakonzya kubacitila boonse aabo bakanzide mumyoyo yabo, mbeenya mbuli Daniele mbwaakacita, kulilesya kucita cili coonse eeco cinga casampaula Sikabumba wabo.
Kuyanda cakulya, ninzila imwi Saatani njabelesya kweendelezya bantu kuzwa ciindi Adamu naakabisya ciindi cakutaanguna kwiinda mukulya mucelo waakasyidwe. Awalo Mufutuli naakali munkanda kasunkwa, wakasunkwa munzila yakuyanda cakulya. Aawo muntu mpaakataanguna kubisya akwaalilwa kuteelela, Mufutuli Yahushua wakeelede kutaanguna kukoma. Ncencico eeco Walo ncaakacita alimwi Walo wakapa kuzunda kuli boonse aabo bayandaula kuzunda cibi munzila eeyo.
Mazubaano, kwiinda ciindi cili coonse mumusela wesu, kuyandisya cakulya ncecibelesyo cibeleka ncobeni eeco ncabelesya Saatani. Misamu iinonezya cakulya, zintu zivwelwa amisamu iilesya cakulya kubola eeyo iisanganyigwa muli zyakulya mazubaano, ikwenga busa bwabantu, akubapa kuti baindile kufwa nzala. Zyakulya zyakapindulwa kuleka mbozyaalengedwe kulengwa (GM), zyakatondezyegwa kale kuti zipindula mubili mubotu wayooyo uulya zyakulya eezyo. Dr. Stanley Ewen, syaazyibwene uutobelezya nkwaazyila malwazi, musilisi wa lumamba lwa Bwami lwaku Aberdeen, wakatongooka kuti kamwi kazunda kajanwa mucisyumani ca kkoliflawa, aako kabelesyegwa kupindula zyakulya inga kaindizya kuyungizya ziindi zyakuti muntu abaa bulwazi bwakubola mubili kacilanga, naa bulwazi bwa kkansa. Walo wakaambilizya kupima meenda aajanwa munsaa mbewu zilimwa zyakulya zipindudwe (GM) boobo.
Mu Vwivwi 2012, cikolo cipati ca Caern ku France, cakapa makani mataanzi aatondezya musunko wakusanina mbeba mapopwe aakapindulwa (GM), mapopwe aayo ngamwi akataa zyakulya zipindaudwe. Kwakajanwa kuti mapopwe aamusyobo ooyo ngaatalisya makoto aakkansa mumibili yambeba zyakali kusaninwa mapopwe aayo.
Inkuku, ŋombe zikamwa mukupa abanyama bamwi bavwubilwa kuligwa nyama, abalo basaninwa misamu iibakomezya mumazuba masyoonto buyo atuzunda tumwi, mukusoleka kubaa mpindu mpati mukaindi kasyoonto, mukuuzya mayi manji, mukupa anyama. Yoonse misamu atuzunda ooto iboolela mumayi, mukupa nokuba mabisi, anyama, zilaa ntenda kuli baabo bazyilya.
Musamu wa Bisphenalo A, naa BPA, ngumwi akataa misamu iikola uulwana mubili wamuntu. Ooyo musamu ulasanganyigwa mukubamba zipulasitiki zya mabbodela, akubikkwa mukati mumbalaa tugabba kutegwa cakulya citaboli. Kaambo kaliko nkakuti, ooyu musamu usensezya musamu wa estrogeni muli zyakulya azyakunywa zibikkidwe mukati katugabba muubikkidwe. Mumusunko umwi, “kwakajana bumboni butakonzyi kukakwa” bwakuti ooyu musamu . . . ulakonzya kunyonganya zizyalilo zyabamakaintu akujaya zibeela zyabulowa, kuzyala zilema akusowa.”
Yoonse misamu “yamazubaano” iisanganyigwa muli cakulya ncotulya, ilakola, kuleka buyo mibili yesu, pele amizeezo yesu ayalo. Mubili uuciswa alimwi uukatede, tuukonzyi kubaa mizeezo iisalala mbuli mizeezo iizyila mumubili uupona buumi bubotu. Kajwi “kasyoonto kabombe” kokwa Yahuwah inga caba cintu cikatazya kuswiilila kuti mizeezo yamuntu kiikoledwe misamu alimwi kiikoledwe cintu eeco canjizyigwa mumubili wakwe. Aboobo, kweendelezya kabotu busa bwakuyanda cakulya, weelede kuba mulimo alimwi cintu ciyandika cabulemu.
Eeco cakulya ncaakabamba Mulengi wesu, ncaakabambila ba Adamu a Eva muciimo cabo citakwe cinyonyoono, ncecakulya ciceelela baabo beelede kukoma cinyonyoono. Kulya cisyu mani tacili buyo cakulya ciinda Kubota, pele nceciinda kubula ntenda, alimwi citakwe misamu iikomezya zintu, misamu amalwazi aayambukide kapati muli baabo balya nyama.
Masimpe kuti Mangwalo alembedwe kuti Mufutuli Yahushua wakali kulya nswi. Ncintu cilangikaanga cililuleme kukosozya makani kuti Walo wakali kulya anyama zimwi zisalala, kusanganya a mwanaambelele wa Pasika nokuba mwanaa mpongo uuligwa mumilalio ya Pasika. Mangwalo alembedwe kuti, eelyo Yahuwah naakaswaya Abrahamu kali mumusinzo wakuya ku Sodoma a Gomorrah buzuba bwakasolweda kujaigwa kwamunzi ooyo, Abrahamu wakamubambila abangele bobile bakali Anguwe, cakulya.
Walo lwakwe wakazuzaanina kubutanga bwaŋombe, waakusala moombe muniini uuneneede, waambila mubelesi wakwe kuti amubambe-bambe cakufwambaana. Wakabapa mabisi aabwanda, mukupa anyama. Kabalya, wakaliimvwi ambali ambabo mucimvule camusamu (Matalikilo 18:7, 8, NKJV)
Bamwi bantu basyoma kuti, alimwi bayiisya kuti, nyama tiiyelede kuligwa akasyoonto pe, nokuba kuti muntu uyanda kumaninwa buumi. Bamwi basimweendanzila bakanyemya bantunyina akubacisya myoyo, nkaambo kakupindula bantu kuzwa kukasimpe, kwiinda mukukaka kulya nyama eeyo njibaabambilwa abaabo bakabatambula nibakali mulweendo balo batalyi zisyumani. Twaano ooto tuli mu Mangwalo tokwa Yahuwah a Yahushua nobakali kulya nyama, tweelede kutondezya mbotweelede kweenda swebo mbuli bantu bokwa Yahuwah eelyo notubambula zyakulya nzyotulya.
Yahushua wakazyalwa kali muna Isilayeli. Walo wakapona buumi bwa muna Isilayeli akulya zyakulya zyakaliko mumazuba aayo alimwi kwakanyina nzila muciindi eeco yakuyobozya cakulya kuti citaboli. Nokuba boobo, nyama eeyo yakali kuligwa mumazubaayo tiiyakalaa malwazi amisamu iisofwaazya nyama zyamazubaano. Kuli baabo bakaka kulya nyama , nokuba kuti nyama kacili cakulya cilikke ciliko kuti cikwabilile buumi bwamuntu, mukonzyanyo ookwa Yahushua utuyiisya kuti kuvwuna buumi ngomulawo mupati uteelede kulubwa pe. Buumi ncipego ciyandisi alimwi muntu lyoonse weelede kwiimikila nji, mukukwabilila buumi. Mbuli mulawo, kukwabilila buumi ooko kwiinda Kubota, nkwakuleka kulya nyama eezyo ziletela malwazi akuzibinganya mizeezo yamuntu. Nokuba boobo, kuti kakuli nzala acimpayuma, cilizumizyidwe kulya nyama zisalala, kazyiminunudwe bulowa boonse, kazyitambulika, nokuba kuti tazyili cakulya ciinda kubota.
Bantu bokwa Yahuwah aabo bakatambula bwaabi bwa Abrahamu; eeco ncintu ceelede kutuyiisya kubomba moyo akulumba baabo batazyi kabotu, mulubomba lwabo lwakutwaaba zintu zyabo. Lyoonse ncintu ciinda Kubota kuti walubizya mubwaabi bwako. Eeco tacaambi kuti aabo bazyi kabotu lyoonse balijisi nzila yakujana zyakulya zisalala akulya kufumbwa ncobayanda pe. Mubwini, eeco caamba kuti eelyo webo noli ambaakani yamusyobo ooyo, kolekela kubomba moyo abwaabi bwabantu aabo bakufwida nkumbu kuti zyeendelezye micito yako.
Kuzunda busa bwakuyanda cakulya, ncecimwi cintu ciyandika kapati alimwi ninkondo yiinda kukatazya kuzunda. Mbuli Saatani mbwayaa kuyandaula nzila zinjaanji zyakusofwaazya mibili amizeezo yabantu, cakulya cuubauba, citasangene misamu alimwi cibambidwe munzila njicaalengwa, ncecintu ciyoogwasya kuzunda nkondo yakulwana ciimo camuntu uuwide. Aabo bayanda kuzunda nkondo yakulwana busa bwakuyanda cakulya, mbweenya mbuli Daniele abalongwenyina a Yahushua Lwakwe mbubaazunda, abalo bayoolijanina kuti kuzunda muli zyoonse kuyootobela aawo.
Mbweenya mbuli zinyonyoono zimwi, Yahushua ulaa bwiinguzi kukusunkwa akulamatila cibi cili coonse.
Lino atujatisye lusyomo ndotuzumina. Nkaambo tulijisi Mupaizi Mupati kwiindilila, walo wakainka akuyoosika kujulu kwini-kwini kwa Leza. Ooyo ngu Yahushua, Mwanaa Yahuwah. Tatujisi Mupaizi Mupati uutakonzyi kutufwida lubomba mubuteteete bwesu. Mupaizi wesu wakasunkwa munzila zyoonse, mbubuli mbotusunkwa swebo. Pele taakwe naakabisya pe. Lino atube aacamba swebo, tuswene kucuuno cabwami ca Yahuwah waluse. Ooko tuyootambula lweengelelo akujana luse lwakutugwasya ciindi notubula (Langa baHebulayo 4:14-16.)
Yebo kwaaba buumi bwako, akuyanda kwako, amubili wako ku Mufutuli Yahushua. Walo ulindila buyo nduwe kuti akupe kuzunda atalaa cinyonyoono cili coonse ncotingaana limwi. Konjila lino mulukondo lwakupona kozundide kwiinda muli Nguwe.


text:
Mu lwiiyo “lwakucincanya baleza,” oolo luyambukide muzikolo, akataa mikowa yabantu, acalo cisi ca Isilayeli tacicilanganyi kuti kuli bantu bacizuminano ca Yahuwah, pele Cikombelo cakaatwida limwi cisi ca Isilayeli. Zisyomyo zya Cizuminano Cakale zya kuyakulula Isilayeli “zyakapindululwa” mu lwiiyo oolu cakuti Cikombelo cakaba ncecitambula zileleko zyoonse, kakuli bantu banyenzi mucisi ca Isilayeli bakalekelwa biyo kusinganyigwa aa Yahuwah. Mubweende bwa misela, acalo Cikombelo ca Katolika cakatobela lwiiyo oolu akupa kuti lubaa mpuwo mubuleya. Mu Protestanti John Calvin wakalusungilizya akataa batobeli bakwe, aboobo lucitambwidwe ambuli sunu akataa ba “evangeli” banjaanji alimwi (cilanyandya kapati) kuti abalo Bakamboni ba Jehovah balisangene (akwiimpanina lyo kuzwa kumizeezo yayooyo wakatalisya nkamu yabo, C.T. Russell).
Oolu lusyomo lwakucincanya baleza lwakakazyigwa mu BaLoma 11 (amubunjaanji bwa Cizuminano Cakale), oomo bbala lyakuti “Isilayeli” moliiminina Isilayeli wancobeni alimwi oomo Paulu mwatwaambila kuti Yahuwah ucilaa makanze kuli mbabo mbuli cisi (mucisyoonto 22-32) nkaambo bakaba “bayandwa akaambo ka bamawisi” (mucisyoonto 28). Cikombelo camisela yaakatikati acalo cakatobela nzila ya “kusandulula” zishinshimi zya Bbaibbele kubelesya “mikonzyanyo.” Ooku kukonzyanisya zishinshimi kucizumanana mubunji bwa zikombelo ziluulwa mazubaano. Kukonzyanisya caamba “kwaamba cintu cimbi.” Ooyo musamu uujaya moza, nkaambo wuubyawubya cilembedwe mukampango ka Mangwalo akulipeekezya “kusandulula.” “Kukonzyanisya” munzila ya lweeno ninzila yakumpelenga kusisa kasimpe aako umwi nkatakombeleli kusyoma!
Kaindi loko, bantu ba lusyomo luna Abulahamu bakaibaluka kuti eeyi nzila tiiyakaluzi ku Mangwalo alimwi yakalaa bujayi mu kusyoma Mulumbe mubotu wa Bulelo. Mulumbe mubotu wa Bulelo usanganya makani aayandika aa Isilayeli ooyo lino muyumu moyo, akubaya (kutali Cikombelo) nkaambo aabo balo lino mbaba ngo “sinkondonyina ba Mulumbe mubotu” (BaLoma 11:28). Pele boonse antoomwe, ciindi ciboola, bayoocengulukila kuli Messiah. Muciindi cino umwi awumwi akataa bamaJuuda ulakonzya kusangana basikwiiya ba Yahushua Messiah akuba sicikombelo wa “kupalulwa” mu moza (BaFilipo 3:3; BaGalatiya 6:16, Isilayeli wamu moza, kutali “Isilayeli wa buntu,” 1 Bakolinto 10:18).
Kukakanyana kwaamba kuti cisi ca Isilayeli ciciboola kumbelaa mazuba tacaambilizyi kuti swebo mbotuli Banakristu tutalike kulinjizya mu mapolitikisi kuti tupelengusye zintu kuti cicitike kufumbwa ncolyaamba Bbaibbele. Swebo tusyoma kuti Cikombelo tiicakayitilwa milimo iili boobo pele kulyaandaanya kuzwa ku mfulumende zya musela uuno.
Bamwi bakanana “Leza wa bamaJuuda aleza waba Mozilemu” munzila iisendekezya kuti ngu Leza ngweenya omwe. Swebo tulakaka kwiimina munzila yakuganta boobo. Leza wa bamaJuuda, Yahuwah, ngo Leza wamasimpe mumulengalenga woonse. Walo ngo Leza a Taata wa Simalelo Yahushua. Walo teesyi Allah pe, “Leza” wa Izilamu. Ibbuku lya Koran a Bbaibbele malembe aayimpene kulaale cinicini. Yahuwah wamu Bbaibbele ulyaamba kuti Lwakwe ngu Leza wa Isilayeli. Busanduluzi bwa Bbaibbele bwakubeja abwalo bulakonzya kusweesya bantu mukubasolweda kuzwa kuli Yahuwah ooyo wakayoyela moza mu Bbuku liyandisi eeli.
Nokuba kuti tusyoma mukujokolosya cisi ca Isilayeil, eeci tacaambilizyi kuti iswe katulanganya mfulumende iilela cino ciindi mucisi ca Isilayeil kuti mbo Bulelo bwa Yahuwah pe. Swebo tatusyomi kuti lusyomo lwa Zionizimu nkokuzuzika cifwanikiso camu Bbaibbele ca Isilayeli uuyobolodwe mulusyomo lwa masimpe. Swebo tatusyomi kuti bantu baku Isilayeli tabaciti milandu iiyoosya, mbuli ndiswe toonse. Isilayeli taninga sandulwa kuzya ku Mulumbe mubotu wa Bunakristu wa lufutuko, nokuba ku milazyo ya Cizuminano Cipya. Paulu ubaamba kuti “mbaasinkondonyina ba Mulumbe mubotu” (BaLoma 11:28). Balo mba mfulumende yaanyika mbweenya mbuli mfulumende zimbi zya mazubaano. Balo bakabweedezyegwa kunyika yakwabo kabatasyomede, mbweenya mbuli bamatata ba lusyomo luna Abulahamu mbubaali kulombozya mulusyomo lwabo.
Pele bakeelede kujanika munyika, kabatasyomede kutegwa Yahuwah akonzye kubalumbula munyika eeyo, mbweenya mbuli bashinshimi Bakwe mbubakaambilizya. Zishinshimi zinji ziguminizya zintu ziciyoocitika mucisi ca Isilayeli. Mumazuba aazya kumbele eelyo aakwiinda Mapenzi Mapati aatanabwenwe, kulangilwa kuti kuyooba kweempwa mucisi coonse akucengulukila kuli Messiah. “Aboobo bana Isilayeli boonse bayoovwunwa” (BaLoma 11:26). Majwi ookwa Mika aleelela ncobeni aawa: “Ime ndiyoomuyobolola masimpe inywe nyoonse, nobana Jakobe; Ime ndiyoobabunganya basyaalizi ba Isilayeli” (Mika 2:12). Isilayeli woonse mbwazulwa uyoosandulwa kumamanino. Eeci tacaambilizyi kufumbwa muJuuda, nkaambo biyo kakuti muJuuda. Muntu woonse weelede kweempwa akutambula Yahushua a Mulumbe wamasimpe wa Bulelo (Milimo 8:12).
IBbaibbele talijisi lusyomo lwa lufutuko lutakakwi nokuba lutakonzyi kweelebwa, nokuba masena obile aakusalilwa kwakugama. Muntu woonse uleelede kusala, alimwi Yahuwah ulikkomene kuyandisya kuvwuna bantu boonse (1 Timoteo 2:4-5). Kasimpe kakuti tabali boonse bayoofutulwa mbobumboni bwini bwakuti tucilaa ciindi cakulisalila, nkokwaamba kuti, tucibelesya “lwaanguluko lwakusala” kusyoma akuteelela kasimpe ka Mulumbe mubotu, kutegwa tukafutulwe (BaHebulayo 5:9; Johane 3:36; 12:44-50).
Eeci cibalo citali ca WLC cakalembwa aaba Bill Wachtel.
Twakagwisya mucibalo citaanzi mazina aabakomba mituni ngobayita Taata a Mwana, akubikka mucibaka cangawo mazina mataanzi ngubaapedwe. Kuyungizya waawo twakajokolosya mutumpango ntotulembulude akubikka mazina as Taata a Mwana, mbuli mbwaakalembedwe kutaanguna abalembi bamu Bbaibbele bakayoyelwa moza. Nkamu ya-WLC


text:
Tuyanda Kukukkomanisya azintu zyobile ziyandika zilaafwi kucitika!
-
Lino swebo tulindizya buyo zintu zyobile zilaafwi kucitika: 1) Taata aMwanaakwe bayoolibonya eelyo mulengalenga wakujulu waakulivwungaila mbuli mulembo, akumvwumbula kutondezya mukati kajulu. 2) Abalo Bashishimi / bakamboni bobile balaafwi kulibonya anyika. Aaya nga makani aakasaala ncobeni. Hena ulayanda mwanookwesu tuye kumbele tukukkomanisye?
Lino atutaangune kubandika cintu citaanzi kumwi katuyaa kusandulula Ciyubunuzyo 6:14-17. “Mpoonya julu lyakavwungaika mbuli bbuku livwungailwa antoomwe; alimwi kufumbwa mulundu ansumbu yakali mulwaanje, azyalo zyakaatulwa kuzwa mumasena aazyo. Bami banyika, abalombwana bampuwo, bavwubi, basilutwe balumamba, abamwi...
-
balombwana basinguzu, abazike boonse, alimwi abaangulukide boonse, bakayubila mumena amumpangala zyamabwe mumalundu; Mpoonya bakati kumalundu amakakala aamabwe, Amutuwide mutudimbilile, amutusise kuzwa kubusyu bwayuulya uukkede acuuno cabulemu, amutucingilile kuzwa kubukali bwa Mwanaambelele: Nkaambo buzuba bupati bwa ...
-
bukali Bwakwe bwasika; nguni uukonzya kwiimikila kunembo Lyakwe?” Webo wiingula kuti: tede ootu tumpango tulaatala aawa, twaambilizya buyo kuboola kwabili kwa Kristu. Tee kayi eeco cicili kulaale kucitika. Kucili myaka iiciinda nkokuya cikacitike eeco. Ino nkaambo nzi nywebo ncomwaambilizya kuti cilaafwi kutola busena? Swebo tukwiingula kuti: ootu tumpango twaambilizya caando cacisambomwe. Kucili caando caciloba citobela waawo.
-
Mulongo wazintu ziyoocitika mucaando caciloba, uyootola kutandila myaka yone. Aboobo zintu zicitika mucaando cacisambomwe kunyina pe nozijatikizya kuboola kwabili kwa Kristu. Aswebo twakazyibide kubaa mizeezo mbuli nduwe njoyeeyela kusikila buzuba oobo Taata Yahuwah naakatutondezya kuti tiitwakaluleme mukuyeeyela kuti caando cacisambomwe caambilizya kuboola kwabili kwa Kristu. MACCU NOBANTU.
-
Webo ulabuzya kuti: nkaambo nzi eeci cintu ciyoosya boobu kubaa manyongwe ncocicitikila kumamanino aacaando cacisambomwe eeco cili buyo myaka misyoonto munsaa Mamanino? Mulimo nzi wakuvwungaila mulengalenga mbuli mulembo akuyubununa Taata Yahuwah kakkede acuuno Cakwe cabulemu, kumwi Kristu kaimvwi munsi Lyakwe? Swebo tukwiingula kuti: Eeyo mibuzyo mibotu ncobeni :) :)
-
Kwiinda mucintu eeco ciyoolibonya aciindi eeco, Taata Yahuwah uyoomwaya milumbe minjaanji akataa babisyi abaluleme. Kubabisyi: 1) Cinooli citondezyo ciyoosya kuti lino Taata ulaafwi kulekela bukali Bwakwe atalaa nyika, kutaanguna mumyeembo mpoonya kutobelanya amapenzi aali ciloba aacaalizya. 2) Muzeezo wakubeja kuti kuli Baleza botatwe baswaangene mumubili omwe, uyoozulwa akubonwa kuti ngwa lweeno, akutondezya kuti takuli boobo pe.
-
Babisyi bayoolibonena kuti kuli buyo bobile baandeene mibili, Taata a Mwanaakwe. Ino uli kuli watatu weelene ambabo kuti babe baleza botatwe baswaangene mubili? Hena kuli busena bumwi nkwayubide Kujulu? Bantu banji basyoma kuti kuli baleza botatwe, bayoosulaika lusyomo oolo akutalika kwiimina kulubazu lwa basalali. Nguni uuti kaanke kucengelela bantu kumwi kakambauka Baleza Botatwe kakuli bantu boonse bayoolibonena ameso aabo kuti kuli buyo Taata a Mwana eelyo caakumanizya kulibonya cilengaano eeco?
-
Lino milimo yazintu eezyo ziyoocitika mucaando cacisambomwe, baluleme tabakonzyi kwiipandulula mumulaka wabantu pe. Pele atusoleke kubandauka zintu eezyo: 1) Eelyo baluleme baakubona Taata a Mwana, bayoosandulwa munzila njeenya Paulu njaakasanduka naakabona Kristu, eelyo naakali munzila kuya ku Damasikasi.
-
Bayoobaa nguzu zya Moza akucita zintu zyanguzu kapati eezyo ziyoobayumyayumya kwiinda mubukali bwa kupenzyegwa aamunyama abatobeli ba Saatani. Paulu naakamanizya kubonana a Kristu, wakaanjila mapenzi manji aataambiki akutundululwa. Kunyina cakali kunga cazungaanya moyo wakwe kuti ayaamuke kuzwa mukasimpe, nkaambo walo wakamubona ncobeni Kristu ameso aakwe.
-
Eelyo Stephen naakali kuumputwa mabwe, taakakubwene kuti bamudinkaula mabwe kumabazu woonse, nkaambo walo naakalungumene kulanga kujulu, moyo wakwe woonse wakajatwa kulibonena Taata a Mwana kabali mukati ka julu. Joobo awalo wakaanjila mapenzi aataambiki; wakaciswa zyuute akusampaulwa, eelyo Saatani naakazumizyigwa kumusunka mulunya.
-
Eelyo Stephen naakali kuumputwa mabwe, taakakubwene kuti bamudinkaula mabwe kumabazu woonse, nkaambo walo naakalungumene kulanga kujulu, moyo wakwe woonse wakajatwa kulibonena Taata a Mwana kabalibonya mukati ka julu. Joobo awalo wakaanjila mapenzi aataambiki; wakaciswa zyuute akusampaulwa, eelyo Saatani naakazumizyigwa kumusunka mulunya..
-
Nkaambo walo wakalitonkomene mumuzeezo omwe buyo wakuti 'pele mubuntu bwangu ndiyoomubona Yahuwah: Ime njoomubona lwangu ndemwini, alimwi meso aangu ayoomubona, kutali uumbi.” Joobo wakaliyumyayumya mukuciswa akusweekelwa zinjaanji nkaambo buyo kakuti bumwi buzuba wakali kuyoomubona Yahuwah ameso aakwe ncobeni. Kuyandisya kwa Joobo
-
dkwakali kwakuti bumwi buzuba walo uyoomuzwezya mumeso aakwe Yahuwah; aboobo kuli nguwe eeco cilikke ncecakali cintu cipati ncaakali kuyandisya. Kubona buyo Yahuwah ameso aakwe mwini, nokuba kuti wakali kuyoofwa alimwi, eeco cakali kabotu kuli nguwe. Nkaambo walo kuti naakamubona Yahuwah nociba ciindi comwe, ncecintu cilikke eeco ncaakali kulangila.
-
Twasyoma lino ayebo wateelela ncotutakonzyi kusisikizya lukondo lwesu, katukkomanina kuti mumyezi misyoonto buyo kuzwa ciindi cino, tuyoomubona Taata a Mwanaambelele aciindi ceelede cigaminina mumusela wanyika iino, mukaindi kasyoonto munsaa kupenzyegwa aamunyama kwa mazuba aali 1260, akunjila manyongwe aali ciloba amyeembo iili ciloba.
-
Hena kucili ciindi cimbi ceelela zintu zyacaando cacisambomwe? Ma! Nobantu luyando aluzyalo ndwajisi Taata cakuti wakabikka kale zintu zyoonse kabotu-kabotu mumundando kutegwa akatuyumyeyumye swebo twaakwiinda mumanyongwe aankondo Yakwe, eeyo njalwana Saatani. Kuli ndiswe, kubona Yahuwah a Kristu ncecintu cilikke buyo ncotubulide kutegwa tukoongole akwiinda mubukali bwa Saatani.
-
Lino atuye kucintu cabili ceelede kutola busena: kulibonya kwa bakamboni / bashinshimi bobile ba Ciyubunuzyo 11. Swebo tulangila kuti bayoolibonya kaindi kasyoonto caakwiinda caando cacisambomwe, akwaambilizya mulumbe wa myeembo, akuba bakamboni bokwa Yahuwah kwamazuba aali 1260. Atulinde kusikila bakalibonye.
-
Amwiibaluke kuti acalo cikombelo ciyoolyataukwa kunsaa matende kwa myezi iili 42. Pele nkaambo mulumbe wa bakamboni / bashinshimi bobile uyoomanina akataa penzi lya (Mweembo) Maawe wabili awatatu, eeco caambilizya kuti bayootalika mulimo wabo wamazuba aali 1260 kacitaninga sika ciindi eeco bantu Bakwe nobayoolyataukwa kunsaa maulu kwamyezi iili 42.
-
Aaka kampango katwaambila kuti aabo bakamboni bobile bayootamikizyigwa kuti mbibaatalisya manyongwe aayo aapenzya bantu atalaa nyika eeyi kuti: 'Bantu baansi bayookondwa akaambo kalufu lwabasinsimi aabo bobilo. Bayoosekelela akupana zipego, nkaambo bayootamikizya basinsimi bobilo aabo kuti mbibakacita kuti bantu bapenge kapati'
-
Nceeci ncotukkomanina mulimo wabakamboni ooyo uuzyaa kuswena munsi lyesu: 1) Swebo tatunaponede maumi eesu kakuli bashinshimi bamu Bbaibbele bazumi akati kesu pe. Eeci ncecintu cikankamanisya ncotulangila ncobeni amoyo woonse. 2) Citutondezya kuti Yahuwah tasiide bantu Bakwe kabatakwe wakubasolweda munkondo yamamanino eeyi pe.
-
3) Citondezya kuti Taata Yahuwah takalekeli Saatani kuti azinge bantu Bakwe noliba lyomwe pe. Kuti Saatani akabaa munyama amushinshimi mubeji, mpoonya balo kabacita maleele manjaanji, azimwi.., Awalo Yahuwah uyookwabilila bantu Bakwe mukubaletela bashinshimi bobile muciimo cabuntu kuti bayumyeyumye bantu Bakwe:
-
Aaba balaa nguzu zyakusinka julu, kutegwa itawi mvwula mumazuba aabushinshimi bwabo: alimwi balaa nguzu zyakupindula meenda kuti abe bulowa, akuumputa nyika akuleta manyongwe aayimpene, mbweenya mbuli mbobanoocita.' Ciyubunuzyo 11:6. Kunyina Yahuwah ncayoolekelezya bana Bakwe basyomeka. Alitembaulwe Zina Lyakwe.
-
2) Eelyo baakulibonya bakamboni, nkamu ya WLC iyoobagwasyilila caantangalala mumulimo wabo kufumbwa cikonzyeka, akuzuzika cisyomyo eeci cakuti, 'kosyoma mubashinshimi bakwe, mpoonya uyookwabililwa.' 2 Makani 20:20. 3) Swebo tuyoobatambula mumaanda amuminzi yesu, kufumbwa nocikonzyeka. Alimwi swebo tuyoobasangana mumulimo wabo kufumbwa nocikonzyeka.
-
4)Tulizyi kuti kubagwasyilila mumulimo wabo ncintu ciyootuletela zinjaanji akupenzyegwa. Eeci tatukacilekeli kuti cikatusinkile kubagwasya kufumbwa eeco ncotukonzya kubagwasya. Tatuyandi kuyoolimvwa mbuli basikwiiya mbubaatyompwa akutunuka eelyo nibakamumwaika akumusiya alikke Kristu eelyo naakakankaminwa, pele buyo Johani alikke. Lino webo mukwesu wazyiba zintu zyobile zilaafwi kutola busena.


text:
Aciindi mpeenya aawa, cilainda kuubauba ncobeni akuvwunwa.
Inzila yamuntu wazinyonyoono ninzila njumu. Muntu uutakwe bulemu aciimo, talimvwi jwi lizwa kujulu nolimwaambila kuti “njeeyi nzila mbotu, koyendela muli njiyo.” . . . ‘Ncuubauba kuvwunwa nkaambo . . . [Yahushua] wakatubbadelela kale swebo muulo walufutuko. Walo wakalyaaba kuti asubulwe mucibaka cesu kutegwa tukkazyike myoyo akubaa luumuno Lwakwe ndwajisi. Walo wakatucincanya nguzu Zyakwe akulikulika kubula nguzu kwesu, . . . icibi cesu kutegwa tubaa bululami Bwakwe. Mbuli mbwaakaamba mushinshimi Izaya, “Wakaumwa akaambo kazibi zyesu, kupenga kwakwe nkukwakatweetela luumuno.”1
Yahuwah ulalemekezya lwaanguluko lwamuntu woonse lwakulisalila. Walo takonzyi kusinikizya muntu kuti atambule lufutuko pe. Nkaambo toonse twakazyalwa katulaa ciimo ciyandisya kucita zitaluleme, kuti muntu taalisalila kuti afutulwe lwakwe mwini, aboobo citobela ncakuti, ooyo muntu uyoosweeka.
Bantu banjaanji bayoosweeka kumwi kabayandisya kuti bafutulwe. Bantu bamusyobo ooyo tiibakalyaaba kuti basalazyigwe, basebululwe akubumbululwa mucinkonzya cabulemu, kutegwa beelele kuyoonjila Kujulu. Balo bayandisya buyo kwiide kubaa cipego ca buumi butamani, pele kuleka kubaa cilongwe ayooyo Uupa-buumi. Kulyaaba muya wako abuzuba ooko kuyandika kumuntu woonse uuyanda kuyoonjila mubuumi butamani, kwakasulaikwa alimwi mulimo wakusandulwa wakaba waatala buyo akuupaupa ameso. Tiiwakanywida akunjila mukati kamoyo, mumizeezo amumuuya wini wamuntu pe.
Kuti koyanda kuyookona buumi butamani, eeco ciyookutolela kufumbwa ncojisi ancoyandisya kumoyo. Kuyooyandika kulyaaba akuyandisya kulekezya zyoonse ziingene munzila zikusinkilila. Nokuba boobo, lufutuko abuumi butamani tabukonzyi “kujanwa” kwiinda mumulimo ngobeleka amaanza aako pe. “Mwakafutulwa aluzyalo kwiinda mukubaa lusyomo: pele eeco ncipego cizwa ku Mwami Leza Yahuwah: tiimwakafutulwa nkaambo kazeezyo nzimwakalicitila pe zyamilimo yanu pe, aboobo muntu atalikankaizyi pe.” (BaEfeso 2:8, 9)2
Cipego ca lufutuko cakwaabilwa buyo cilakonzya kujanwa kwiinda mukulyaaba cakumaninina omwini lyoonse. Pele nkubweza ntaamu yomwe-yomwe koyaa kutaaluka, koyaa kulibambila kuya Kujulu, ninzila yomwe-yomwe yakulitolaansi akumaninina kulyaaba. Buzuba bomwe-bomwe weelede kuleka kuyandisya nzyobona ameso aako, eelyo noyaa kubikkila maanu ku Mufutuli wako. Mulimo wakulyaaba abuzuba, ngwa kuleka kuyanda kwako kuti utambule kuyanda kwa Mulengi wako cakumaninina. Mulimo wakwaaba kuyanda kwako ku kuyanda kwa Mulengi wako uyoosiya kakwiina busena bwa kulidunda muli nduwe. Pele mulimo uuyandika ncobeni kuti koyanda kufutulwa.
Mpampawaawa bantu banji mbobaalilwa kumvwisyisya ciiyo ca lufutuko. Nkaambo kakuti bakalimvwide kukondwa mumyoyo akubaa luumuno ciindi citaanzi nibakataanguna kutambula Mufutuli, aboobo bantu banji bayeeyela kuti nkaambo bakafutulwa aciindi comwe “lyoonse balifutudwe kale.” Bamwi balalubizya munzila yaandeene: balisunka kuti, ikuti tiibalimvwa kukasaala mucamba akukondwa nkotuyandisya toonse, nkokuti kuli mbabo eeco caambilizya kuti balisweekede.
Zyoonse zyobile eezyi nzila zyakulimvwa boobo taziluleme pe. Yahuwah kwiina nanga wasinikizya muntu. Muntu wakafutulwa buzuba bumwi, ulakonzya kucinca mizeezo yakwe aakale. Kunyina muntu uuyoofutulwa katayandide pe. Aciindi mpeenya aawa, kulimvwa kukkomana nokuba kutalimvwa kukkomana, tacili citondezyo ca lufutuko nokuba kusweeka pe. Kulimvwa kukkomana ncipego cizwa ku Mwami Yahuwah. Mulimo wako ngwakutambula zisyomyo eezyo kwiinda mulusyomo lwako abuzuba eelyo nolyaaba kuli Nguwe. “Lusyomo ndu lwako mbuli cipego cizwa kuli [Yahuwah]. Yebo toyelede kuzelauka akataa bulangizi a bukandu, akubula lusyomo pe. Kokkazyika moyo wako noboola ku Mwami [Yahuwah], yebo uyoozyiba ncobeni kuti Walo uzyaakuswena munsi lyako, akukukulwaizya, akukkutya muya wako.”3
Ciindi ciinda kubota cakumaninizya kulyaaba ku Mulengi wako, nciindi camafumofumo eelyo noosinsimuka. Kumatalikilo aabuzuba, eelyo mizeezo niicikkalikide nokwiina zinjaanji zikukopa maanu zitobela mubuzuba oobo, kobikka ambali ciindi cakukkala ansi antoomwe a Mwami Yahuwah.
Kolyaaba kuli [Yahuwah] mafumofumo; ooyu awube mulimo wako mutaanzi abuzuba. Mupailo wako ube wakuti, “Kondibweza O Mwami [Yahuwah], ndimaninine kuba Wako. Ime ndalazyika ansi makanze aangu kumatende Aako.” Ooyu mulimo wakucita abuzuba. Cifumofumo lyoonse kolyaaba yebo ku Mwami [Yahuwah] buzuba bomwe-bomwe. Kolekela makanze aako woonse mumaanza Aakwe, kutegwa ayendelezyegwe nokuba kweendelana akuyanda Kwakwe. Aboobo buzuba abuzuba yebo weelede kubikka buumi bwako mumaanza ookwa [Yahuwah], aboobo buumi bwako bunokweendelana abuumi mbwaakali kupona [Yahushua].4
Ikuti yebo tooyibaluka kutaanguna kucita boobo, komwaambila Mwami Yahuwah akugwasye. Ilikke nzila yakubaa muzeezo uutaanguna kucengulukila kuli Yahuwah cifumofumo nja kuyeeya Nguwe akupaila Nguwe ciindi camacaalizyo masiku. Eelyo noyaa kufukula koona ŋonzi, kolyaaba alimwi ku Mwami Yahuwah. Komulumba Walo nkaambo wali kukukwabilila buzuba boonse azileleko zinjaanji nzyootambula kuzwa kuli Nguwe. Eeci ciyookugwasya kuti mizeezo yako kiiyendelana a Mulengi wako kuzwa noosinsimuka nkaambo mizeezo yamuntu ilaa ciyanza cakupilukila kucintu ncookali kuyeeya nookaunka kukoona.
Kuli zibaka zyosanwe nzyoyelede kwaaba ku Mwami Yahuwah abuzuba. Nzyeezyi nzila eezyo:
- Kuyanda kwamoyo wako
- Mizeezo yako
- Mubili wako
- Ciindi ncojisi
- Mali aako
Kotalisya mupailo wako kulumbaizya Mwami Yahuwah. Ooko takuli kulumbaizya buyo Nguwe, pele citondezya kulumba nkolimvwa eelyo noyibaluka bubotu Bwakwe muziindi zyakainda musyule akukuyumya lusyomo lwako kuti umulombe zintu nzyobulide cino ciindi.
KUYANDA KWAKO
Kwaaba kuyanda kwako ncecintu cipati yebo nconga wacita kuti weendelane a Mwami Yahuwah mumulimo wakufutula muya wako. Muukwaaba kuyanda kwamoyo oomo bantu mobaalilwa kumvwisisya mulimo ngobeelede kucita kuti beendelane a Mwami Yahuwah.
Bantu banji babuzya mubuzyo wakuti, “Mbubuti Ime mbwenga ndalyaaba lwangu ku Mwami [Yahuwah]?” Yebo uliyandide kulyaaba kuli Nguwe, pele tokwe nguzu zyakulijata mubweende bwako, ulimuzike wakudonaika, muzike waziyanza zibyaabi mubuumi bwako bwa cinyonyoono. Zisyomyo zyako amakanze aako zili mbuli ntambo zyamuseenga uubumbuluka. Yebo tocikonzyi kweendelezya mizeezo yako, nokuba zintu nzyoyanda, azintu nzyokkomanina. Nkaambo kakuti ulizyi zisyomyo nzyotazuziki azikonkezyo nzyotazuziki, eeco ncecikubuzya nguzu zyakukkazyika camba mukusinizya kwako, alimwi cikupa kuti ulimvwe aanga Mwami [Yahuwah] takonzyi kukutambula; mpoonya yebo utalika kubula bulangizi. Yebo ncoyelede kuzyiba ncakuti kumvwisisya kasimpe nenguzu zya kusala kwa muntu. Eezi nenguzu zyeendelezya ciimo camuntu, zintu nzyasala anguzu zyakukanza cakucita. Zyoonse nzyacita muntu ziyeeme atalaa kucita cintu ciluleme ncayanda cini mumoyo. Nguzu zyakusala cakucita eezyo Mwami [Yahuwah] nzyaakapa bantu; nzyizyabo beni kubelesya. Yebo tokonzyi kucinca moyo wako, yebo tokonzyi kupa ciyanda moyo wako omwini ku Mwami [Yahuwah]; pele ulakonzya kusala kumubelekela Walo. Yebo ulakonzya kumupa kuyanda kwako; Mpoonya Walo uyoobeleka kuyanda Kwakwe kwiinda muli nduwe. Aboobo ciimo cako coonse inga caletwa mubweendelezi bwa Muya ookwa [Yahushua]; zyoonse nzyoyanda inga zyaimina atalaa Nguwe, mizeezo yako ayalo inga yeendelana Anguwe.
Kuyanda cibotu akusetekana, nzintu ziluleme; pele kuti webo walekela buyo waawo, eezyo inga tiizyakujanya cintu cili coonse pe. Bantu banji bayoosweeka kumwi kabalangila akuyandisya kuba bana-Kristu. Tabasiki ambaakani aawo mpobalyaaba cakumaninina kuyanda kwabo ku kuyanda kwa [Yahuwah]. Balo tabasali kuba Bana-Kristu cino ciindi.
Kwiinda mukubelesya nguzu zyakusala ciluleme, webo ulakonzya kucinca buumi bwako boonse. Kwiinda mukwaaba kuyanda kwako ku Mufutuli [Yahushua], yebo inga waba kulubazu lwa nguzu zyabulemu zilaatala lyanguzu zyoonse zyamusinze. Yebo inga watambula nguzu kuzwa kujulu eezyo zikwiimikizya nji, alimwi aboobo kwiinda mukuzumanana kulyaaba ku Mwami [Yahuwah], yebo inga wagwasyigwa kupona buumi bupya, buumi buzwide lusyomo.5
Saatani uyookakatila kukukonga amuzeezo wakuti Mwami Yahuwah ukutola buzike mukusala kwako, ukusinikizya kucita ncotayandide kucita. Kojalila anze mizeezo yamusyobo ooyo. Izyila kuli sinkondonyoko. Kusinikizya ngo mulawo mubulelo bwa Saatani, kutali mubulelo bwa Yahuwah pe. Taata wako wa Kujulu wakaaba Mwanaakwe kutegwa akusyomye lwaanguluko lwakulisalila yebo. Kunyina pe Walo nanga wakusinikizya kusala. Cili kuli nduwe omwini kusala kuti naa uyoolyaaba kuyanda kwako kuli Nguwe.
Ba Filipo 2:12 a 13 bakulwaizya bantu boonse kuti “Lino nobayandwa bangu, mbubonya mbuli mbumwakali kuswiilila nindakali aandinywe, lino amuswiilisisye ciindi nentali aandinywe. Aboobo amwiindilizye kubeleka cakuyoowa akuzyangama kweendelana alufutuko lwanu. Nkaambo ngu Yahuwah uubeleka mulindinywe kuti muyande akucita eezyo zimubotela.” Komvwisisya lino kuti, ikuti toolyaaba kuyanda kwako kuli Yahuwah, eeco, aboobo, citobela caambilizya kuti uyooba muzike wakuyanda kwa Saatani.
MIZEEZO YAKO
Mbasyoonto buyo bantu baibaluka kuti balaa mulimo wakweendelezya mizeezo yabo. Muntu uutalyeendelezyi mizeezo yakwe ulalangilwa kuba muzike wa kuyandisya busa bwamubili. Saatani uyoomoongelezya kuti anyomenenwe bamakaintu bali munsi lyakwe. Munyika yamazubaano oomo bamakaintu banjaanji mobatasami munzila yakulilemeka mubulemu, alikke mwaalumi wakaaba bweendelezi bwa mizeezo yakwe ku Mwami Yahuwah nguuyookonzya kweendelezya mizeezo amubili wakwe.
Bamakaintu, abalo beelede kweendelezya mizeezo yabo. Mukugwitingana kubeleka milimo yaamunzi, ncintu cuubauba kulekela mizeezo kwiingaila akuyeeyela zintu zitakwe maanu azitakwe mpindu. Boonse balekela mizeezo yabo kwiingaila ooku akooku batamba Saatani caantangalala walo uulibambide kale kubasungilizya mizeezo iitasalali.
Eelyo cinyonyoono nocicitigwa mubuumi bwaamunzi, cakatalikide kaindi mumizeezo yamuntu. Kumamanino, kusofwaala kuli mumoyo nokuswaanganya sunko lili anze lya mubili wamuntu, ooyo muntu ulacegwa mukooze ka Saatani.
Cintu ciyandika mukwaaba mizeezo yako ku Mwami Yahuwah, cilaambidwe mu 2 Bakolinto:
(Zilwanyo zyesu tazili zyaansi pe, pele nzyanguzu zya Mwami [Elohimu], nzyakunyonyoona ziyubilo zyabusofwaazi;) akusowela ansi kufumbwa manjezyeezya, acintu cili coonse cikazyanya akulisumpula akusola kulesya bantu kuti bazyibe [Elohimu], akuleta mizeezo yoonse kuti iswiilile Kristu Yahushua . . .(2 Bakolinto 10:4, 5)
Kutaanguna, kweendelezya mizeezo yamuntu inga calibonya aanga ncintu cikatazya ncobeni. Pele utaleki kukakatila. Eelyo mizeezo niiyingaila, koyiyobolola akuyeeta kubweendelezi bwa Mwami Yahuwah alimwi. Walo wakakonkezya kukugwasya mucibeela eeci.
Komuyandaula Mwami [Yahuwah] nacikonzyeka kujanwa, komwiita Walo nacili munsimunsi. Ooyo sizinyonyoono aasiye ziyanza zyakwe zibi. Apilukile ku Mwami Yahuwah eelyo walo ulamweengelela, amuboole kuli Elohimu wesu ulamulekelela ncobeni (Izaya 55:6, 7, NKJV)
MUBILI WAKO
Yahuwah nguwakalenga bongo bwamuntu, zipaanzi zyobile zyabongo zili munkumo, kuti kazyeendelezya mubili wamuntu. Nicakasika cinyonyoono, cibeela cabongo cili kungoliingo yamutwe, cakatola busena bwakweendelezya mubili. Kwiinda kuti mizeezo yamuntu kiiyendelezya busa, zintu nzyayanda azyakulya nzyayanda, kabelesya maanu kabotu mukucita zintu, pele busa bwa nkwela akuyandisya zitaluleme lino kwakatalika kumweendelezya akumusungilizya nzyacita.
Mbweenya mbuli kuyanda kuli mumizeezo ya muntu, ncintu ciyandika kwaaba mubili wako ku Mwami Yahuwah abuzuba. “Sena tamuzyi kuti mibili yanu niŋanda ya Muuya Uusalala ooyo uuli mulindinywe, ngomutambwide kuli [Elohimu], alimwi buumi mbomujisi tabuli bwanu nobeni pe? Mwakaulwa amuulo uudula. Aboobo amulemye Mwami Leza [Yahuwah]mumibili yanu amumuya wenu, eeyo yoonse njookwa [Yahuwah]” (1 Bakolinto 6:19, 20, NKJV)
Kakwiina kubikkila maanu kumasunko aakuboolela, kuti yebo koli ulilyaabide kale kuyanda kwako amubili wako ku Mufutuli, Walo uyookupa zyoonse nguzu nzyobulide kuti uzunde. Yebo ulakonzya kwiinda kuba buyo mukomi kwiinda muli Nguwe ooyo wakakuyanda. (Langa mu BaLoma 8:31-37.) “Kunyina masunko aamusikila aayimpene amasunko aasikila bantu boonse: pele Mwami Yahuwah ulasyomeka, takonzyi kumulekela kuti musunkwe kwiinda nguzu zyanu pe. Pele nomwasunkwa, walo ulamupa nzila yamatijilo, kuti mukakonzye kuvwunwa.” (1 Bakolinto 10:13)
Yahushua wakasunkwa mucibeela cabuumi cili coonse ncosunkidwe yebo – akwiinda waawo zinjaanji! Walo ulizyi nguzu zyamasunko aakulwana alimwi ulizyi nguzu zyabulemu zyeelede kutuminwa kuli nduwe kuti uzunde nkondo eeyo. Kwiinda munguzu Zyakwe, yebo ulakonzya:
Lino nobakwesu, nkaambo Yahuwah watufwida luzyalo lupati boobu, amulete mibili yenu cibe cipaizyo cizumi, cisetekene, cibotelezya kuli [Elohimu], ooyo ngomulimo wenu. Alimwi mutalisanganyi kuli zyanyika: pele amusanduke mumizeezo yenu kutegwa, muzyibe cintu cibotu citambulika, alimwi cibotelezya mukuyanda kwa [Elohimu]. (BaLoma 12:1)
CIINDI CAKO
Iciindi tacili cintu bantu ncobayeeyela kuti beelede kucilekela mumaanza aa Mwami Yahuwah. Pele ciindi ncipego cibotelezya. Muntu woonse wakasowa kale ciindi, pele Kuboola Kwabili kwa Mufutuli Yahushua kutweetela makani malemu muzintu zyoonse. Kufumbwa buzuba bwainda, oobo mbuzuba bomwe butuswenya munsaa mamanino; mbuzuba bomwe bugwisyilwa kuciindi cakuzekelwa muŋanda yakazekelo.
Amucenjele kapati mubweende bwanu. Muteendi mbuli bafubafuba pe, pele amweende mbuli basongo, amube basungu kubamba ciindi canu kuti mutacisowi buyo, nkaambo mazuba aasunu mabi. Nkaambo kaako mutafubaali, pele amuzyibe Mwami Yahuwah nzyayanda kuti mucite (BaEfeso 5:15-17)
Eelyo nolyaaba ciindi cako kuli Yahuwah, Walo uyookusolweda akukweenzya. Kuleka buyo kuti Walo uyookusolweda nzila njoyanda, pele Walo uyookweenzya mukulisalila lwako kuti wabona mbwaayooba mazuba aacizya kumbele mbuli mbwaabwene Walo. Walo wakasyomya kuti “Njookulaya akukuyiisya nzila njoyelede kutobela: Ime njookweenzya nkekulailila ameso aangu.” (Intembauzyo 32:8)
Yebo uyoolijanina kukkomana kupati kukkalilila ciindi cilamfu eelyo nolyaaba ciindi cako kubelekela Mwami Yahuwah. Ooyo mulimo waakumanizya kubelekwa kwiinda mubweendelezi Bwakwe, uyookuletela bulumbu busikila kutamani nkaambo Yahuwah uyooleleka milimo yako yoonse akukuyungizyila zileleko! (Kolanga 1 Bakolinto 3:6.) Mutanooliyobwedi lubono ansi aano, mapempya ankalaya mpozinyonyoona ababbi mpobadonkola kubba. Pele nywebo amuyobole lubono kujulu, ooko mapempya niiba nkalaya nkozitanyonyooni, ababbi nkobatadonkoli kuti babbe. Nkaambo ooko kuli lubono lwanu nkokunooli mizeezo yanu (Mateyo 6:19-21, NKJV)
MALI AAKO
Bantu banjaanji balalubizya kwaambilizya kwakkumi kuti “nkubbadela kwakkumi.” Mubwini, mbuli mbwali Mulengi wazintu zyoonse, zyoonse zintu nzyizyakwe kale Mwami Yahuwah. Walo muluse Lwakwe, wakatuzumizya kubelesya zibeela zili fuka muzintu zyoonse nzyatupede. Cilikke Walo ncatukumbila, nkumujosyela kwakkumi
Pele kwaaba mali aako kuli Yahuwah, ncintu ciinda kujosya kwakkumi. Caambilizya kwaaba mali ngojisi kuti Walo aabelesye munzila njakusolweda. Kunyina ntenda mucintu eeco pe nkaambo Walo ulizyi kale ncoyanda alimwi wakakonkezya kuti uyookupa kufumbwa ncobulide. (Langa muli Mateyo 6: 24-34). Kuyungizya waawo, ncintu citakonzyeki kwaabila Mwami Yahuwah! Walo kutaanguna nguwakakupa mali aako. Yebo weelede kwaaba mali aayo kumulimo Wakwe. Eelyo Walo nakweendelezya mbobelesya mali aayo, yebo uyoolibonena kuti Walo ulasunga bantu Bakwe.
Mali alaa mulimo wakubelesyegwa cabusongo kutegwa naa umwi akataa bana ba Mwami Yahuwah kabulide cintu cimwi eeco Walo ncaakuzyibya mumoyo wako kuti umugwasye, yebo unookonzya kugwasya muntu ooyo. “Ooyo uufwida bacete luzyalo ukweletesya Mwami Yahuwah, nkabela Yahuwah uyoomulumbula akaambo kaceeco ncaakaabila muntunyina. (Tusimpi 19:17, NKJV)
Kwaaba mali aako kumulimo wa Mwami Yahuwah ciletela bukwabilizi bwamali oobo mbolangila nkaambo Walo nguuzyi ciboola kumbelaa mazuba. Ikuti yebo koyanda kubelesya mali aako munzila imwi pele wasaanguna kulekela kuyandisya kwako mumaanza Aakwe, Walo uyookukwabilila muli ncoyanda. Nkaambo Walo nguuzyi cintu ciboola mumazuba aacizya kumbele, Walo inga wakulaya kuti utabelesyi mali cabuyamba munzila imwi, kuti mumazuba masyoonto aacizya kwaakuba buyumuyumu oobo buyanda mali aayo.
Eelyo nolyaaba kufumbwa cibeela cabuumi bwako kuli Taata wako waluyando, kosyomede mu luyando abusongo Bwakwe, kocita zintu zitobela zyone:
- Komulomba Yahuwah kuti akusanyangule mumoyo wako, mukati kamoyo mwini oomo motakonzyi kusika lwako omwini akuzyiba cili mumo. Mupailo ookwa Davida ube mupailo wako kuti : “Kondilingula, O Mwami Yahuwah, uzyibe moyo wangu, ndisunke uzyibe mizeezo yangu. Bona naa muli nzila iilebya mulindime, kwamana undeenzye munzila iitamani (Intembauzyo 139:23, 24) Koswiilizya Muya Uusalala nuukukombelezya. Walo wakasyomezyegwa kale kuti “aakusika uzyoobazula bamunyika kuti balilubizyide mumulandu wacinyonyoono, awabululami awalubeta (Johane 16:8, NKJV)
- Eelyo zibeela ziindene eezi nozyaabwa akulekelwa mumaanza aa Mwami, kuti kakuli twaambo Muya Uusalala ntuukuletela kumizeezo yako, kolyeempa twaambo ooto, kotama cisyomyo cili mu 1 Johane 9: (NKJV) cakuti “ Pele kuti naa twalyaamba zibi zyesu, walo ulasyomeka mululami, ulatulekelela zibi zyesu akutusalazya kuli zyoonse zitaluleme.” Kotambula kulekelelwa Walo nkwakupa abululami Bwakwe mbwakusomba mucibaka ca zinyonyoono zyako.
- Kuti kakucili kaambo kamwi mucibeela cabuumi oomo webo mocitingaana acibi, nokuba cibeela cikucisa, citakukkazyiki camba, alimwi cikukopa nokuba kukuyoosya, komwaambila Taata mbolimvwa ncobeni. Kuti yebo wapaila, Walo ulaa kutwi kuteelela mupailo wako ajanza livwuna.
Koleta zintu nzyobulide, zintu nzyokkomanina, zintu zikuusisya, zintu nzyoyandisya, anzyoyoowa kunembo lyokwa [Yahuwah]. Yebo tokonzyi kumuminya mikuli yako; yebo tokonzyi kumutolwaazya pe. Ooyo uuzyi mweelwe wamasusu aali aatalaa mutwe wako takonzyi kuuntuluzyila bana bakwe nobabulide cintu. “Balilelekedwe aabo bakakatila. Mwakamvwa zyakukakatila kwa Joobo, alimwi mulizyi eezyo zyakamucitila Mwami kumamanino, nkaambo ngusilweengelelo, ngusilubomba (Jakobo 5:11). Moyo Wakwe waluyando ulazungaanyigwa abuumba bwesu azintu nzyotulilauka. Komutolela kufumbwa cintu cikugwitizya mucamba. Kunyina cintu cipati kapati cakuti Walo takonzyi kucibambulula, nkaambo Walo nguubwezede manyika. Walo nguulela atalaa mulengalenga woonse.
Kunyina nociceya cinyonganya luumuno lwesu walo ncatabikkili maanu. Kunyina cibeela cabuumi bwesu cisiya mbi cakuti Walo takonzyi kucibala; kunyina cintu cikopa maanu walo ncatakonzyi kupandulula . . . Icilongwe cili akataa Mwami [Yahuwah] amuya wamuntu omwe-omwe cilaandeene alimwi nciyumu kubaanga kunyina muntu uumbi atalaa nyika ngwayanda kubambilila, kubee kunyina muntu uumbi kunze lyako Walo ngwaakasungwida Mwanaakwe muyandwa.6
Kolazyika mikuli yako yoonse ali Yahuwah. Walo nguutukka mikuli mipati. Kotambula luumuno akukondwa Kwakwe, busongo anguzu Zyakwe.
- Kosala kulekela bweendelezi kuli Yahuwah mu cibeela cili coonse cabuumi bwako. Kopozya kwaaba buumi bwako mumajwi aazwa mumulomo wako nopaila.
- Koinduluka kwaamba tumpango twa Bbaibbele ooto tujatikizya mapenzi ngonjide. Eezyo zisyomyo nzyabaabo boonse bapona kabateelela akulyaaba kuli Nguwe. Eezyo zisyomyo nzizyako yebo. Kozitambula!
Syoma Mwami Leza [Yahuwah] amoyo wako woonse, utaccilili maanu aako omwini, koyeeya Mwami Yahuwah mumilimo yako yoonse eelyo uyookululamikila nzila zyako (Tusimpi 3:5, 6, NKJV)
Utalikatazyi kuyeeya mumoyo wako nokuba kudonaika kuti zintu zyalibonya aanga tazyikweendeli mbuli mboopaila. Mupailo wako wamvwugwa kale, kuleka kuti nkaambo yebo walimvwa aanga wamvwugwa mupailo wako, pele nkaambo kakuti Walo wakasyomya kuti unookuswiilizya nopaila. Kuli nguzu zipati ncobeni mu mupailo, alimwi kuti yebo wapaila ncobeni, Walo uyookuswiilizya akukwiingula. “Lino taakwe mulandu kulibaabo basyoma muli Kristu [Yahushua], aabo bateendeleli muzisusi zyamubili, pele beendelana a Moza.” (BaLoma 8:1, NKJV)
Mbweenya buyo awalo Moza ulatugwasya mubuteteete bwesu akubula nguzu. Mbuli mbotuzyi, Muuya ulatugwasya. Tuli bateteete, tatuzyi mbotweelede kukomba. Ncenciceeco Muuya ncuutukombela kuli Leza, kuukombelezya akutongela majwi aataambiki. Nkabela Yahuwah uuzyi zyamumyoyo yabantu ulizyi kale nzyakombelezezya Muuya. Nkaambo Muuya ukombela bantu ba mwami mbuli mbwayanda Yahuwah.
Ino twaambe buti amakani aaya? Naa [Yahuwah] kali aandiswe, ino nguni uukonzya kutulwana (BaLoma 8:26-27, 31, NKJV)
Kolyookezya mu luyando Lwakwe akubambililwa kwakwe. Komutamba Walo kuti kamweendeenda antoomwe buzuba boonse. Kozyiba ncobeni lino kuti yebo ulitambwidwe mu Muyandwa – kutali kuti nkaambo kabubotu buli muli nduwe pe, pele nkaambo Walo mubotu, alimwi Walo wakasyomya kale kukutambula yebo
1 Christiana: The New Amplified Pilgrim’s Progress, Part II, p. 178
2 Toonse tumpango twa Mangwalo twakazyila mu Bbaibbele lya Mwami James pele buyo kuti kakulembedwe bumbi.
3 E. G. White, Manuscript Releases, Vol. XIV, p. 276.
4 White, Steps to Christ, p. 70.
5 Ibid., pp. 47-48
6 Ibid., p. 100